38 статья. Кандидатöс, кандидатъяслысь список пасйöм

1. Пасйöм вылö кандидат, öтувъя бöрйысян кытш кузя кандидатъяслысь список вöзйысь бöрйысян öтув гöлöсуйтан лунöдз 40 лунысь оз сёрджык сетöны лöсялана бöрйысян комиссияö пасйöм вылö став колана документсö Федеральнöй оланпас, тайö Оланпас серти.

2. Кандидатöс, кандидатъяслысь список пасйöм вылö колана документъяс примитан лунсянь 10 лун чöжöн лöсялана бöрйысян комиссия примитö кандидатöс, кандидат список пасйöм йылысь решение либö пасйöмын öткажитöм йылысь подулалöм решение.

3. Кандидатöс, кандидатъяслысь список пасйöм йылысь решениеын индöны кадпас да пасъян кад.

Пасйöм кандидатлы сетöны пасйöм йылысь эскöданпас пасъян кад индöмöн.

4. Кор казялöма, мый кандидатъяс йылысь юöрыс абу тырмана либö Федеральнöй оланпас, тайö Оланпас серти документъяс оформитöм дорö корöмъясö абу кутчысьöма, сэки лöсялана бöрйысян комиссия видлалö тайö юалöмсö заседание вылын да бöрйысян комиссиялöн заседание лунöдз, кöнi кутасны видлавны кандидатöс, кандидатъяслысь список пасйöм йылысь юалöм, 3 лунысь оз сёрджык юöртö та йылысь кандидатлы, бöрйысян öтувлы. Бöрйысян комиссиялöн заседание лунöдз, кöнi кутасны видлавны кандидатöс, кандидатъяслысь список пасйöм йылысь юалöм, 1 лунысь оз сёрджык кандидатлöн эм право пыртны стöчмöдöмъяс да содтöдъяс документъясö, кытчö гижöма сы йылысь юöр, а бöрйысян öтувлöн – документъясö, кытчö гижöма сыöн вöзйöм кандидат (сыöн вöзйöм кандидатъяс) йылысь, сы лыдын кандидатъяслöн списокын, юöр да мый сетöма тайö Оланпаслöн 32 да 35 статьяяс серти, а сiдзжö мукöд документ (бöрйысьысьяслöн кырымпасъясöн кырымасян листъяс кындзи), мый сетöма бöрйысян комиссияö, медым юöртны кандидатöс (кандидатъясöс), кандидатъяслысь список вöзйöм йылысь, оланпаслöн, сы лыдын найöс оформитöм дорö корöмъяс серти индöм документъяс вайöдöм могысь. Кандидатлöн, бöрйысян öтувлöн эм право вежны сетöм документсö сöмын сэтшöм случай дырйи, кор сiйöс оформитöма оланпас дорö корöмъяс торкалöмöн.

5. Сэтшöм случай дырйи, кор примитöма кандидатöс, кандидатъяслысь список пасйöмын öткажитöм йылысь решение, сэки лöсялана бöрйысян комиссиялы тайö решение примитöмсянь суткиöн быть колö сетны кандидатлы, бöрйысян öтув уполномочитöм петкöдлысьлы решениелысь копия öткажитан помкасö гижöмöн.

6. Кандидатöс, кандидатъяслысь список пасйöмын öткажитöм йылысь, кандидатъяслöн списокысь кандидатöс киритöм йылысь лöсялана бöрйысян комиссиялöн решение примитсьö Федеральнöй оланпаслöн 38 статьяса 24 – 26 пунктъясöн урчитöм подувъяс серти, кутшöмъяслöн лыддьöгыс тырвыйö.

7. Сэтшöм случай дырйи, кор кандидатöс, кандидатъяслысь список пасйöмын öткажитöма, сэки кандидаöс, кандидатъяслысь список выльысь вöзйыны сiйö жö бöрйысьöмъяс вылын позьö урчитöм пöрадокö да вöзъян кадколастö кутчысьöмöн.

8. Лöсялана бöрйысян комиссия кандидатöс, кандидатъяслысь список пасйöм бöрын 48 часöн сетö йöзöс юöртан средствоясö пасйöм кандидатъяс, пасйöм кандидатъяслöн списокъяс йылысь юöр сэтчö пыртöм кандидатъяс йылысь юöрöн.

9. Кандидатлöн, кодöс вöзйöма öтувъя бöрйысян кытш кузя кандидатъяслöн списокын, гöлöсуйтан лунöдз 15 лунысь оз сёрджык, кор та вылö сэтшöм помкаыс эм, гöлöсуйтан лунöдз 1 лунысь оз сёрджык, кандидатлöн, кодöс вöзйöма веськыда, гöлöсуйтан лунöдз 5 лунысь оз сёрджык, кор та вылö сэтшöм помкаыс эм, гöлöсуйтан лунöдз 1 лунысь оз сёрджык, эм право сетны лöсялана бöрйысян комиссияö ассьыс кандидатура чöвтöм йылысь гижöмöн шыöдчöм. Кор кандидат, кодöс вöзйöма öтувъя бöрйысян кытш кузя кандидатъяслöн списокын, сетö индöм шыöдчöмсö кандидатъяслысь список эскöдтöдз, сэки бöрйысян комиссия киритö сiйö кандидатсö тайö эскöдтöдзыс. Кор кандидатöс, кодi сетiс ассьыс кандидатура чöвтöм йылысь гижöмöн шыöдчöм, вöзйöма öтувъя бöрйысян кытш кузя кандидатъяслöн списокын, сэки бöрйысян комиссия, кодi эскöдiс либö пасйис кандидатъяслысь списоксö, киритö кандидатöс кандидатъяслöн списокысь. Кор кандидатöс, кодöс вöзйöма веськыда да кодi сетiс ассьыс кандидатура чöвтöм йылысь шыöдчöм, вöлi пасйöма, кандидатöс пасйысь бöрйысян комиссия примитö сiйöс пасйöмсö киритöм йылысь решение.

10. Бöрйысян öтув органлöн, кодi примитiс öтувъя кытш кузя кандидатöс, кандидатъяслысь список вöзйöм йылысь решение, эм право вештыны сiйö кандидатсö, сiйö кандидатъяслысь списоксö. Кандидатöс, кандидатъяслысь список вештöм йылысь решение сетсьö лöсялана бöрйысян комиссияö гöлöсуйтан лунöдз 5 лунысь оз сёрджык. Кор кандидатöс, кандидатъяслысь списоксö пасйöма, сэки кандидатöс, кандидатъяслысь список пасйысь бöрйысян комиссия примитö кандидатöс, кандидатъяслысь список пасйöмсö киритöм йылысь решение.

11. Бöрйысян öтувлöн федеральнöй оланпасöн да (либö) бöрйысян öтувлöн уставöн артыштöм пöрадок да подувъяс серти эм право вештыны кандидатöс, кодöс сiйö вöзйис öти мандата (уна мандата) бöрйысян кытш кузя, а сiдзжö сылöн уставöн артыштöм пöрадок серти киритны öткымын кандидатöс сыöн вöзйöм кандидат списокысь öтувъя бöрйысян кытш кузя.

Кандидатöс, кодöс вöзйöма öти мандата (уна мандата) бöрйысян кытш кузя, вермасны вештыны гöлöсуйтан лунöдз 5 лунысь оз сёрджык, а кандидатöс, кодöс пыртöма öтувъя бöрйысян кытш кузя кандидатъяслöн списокö, вермасны киритны сiйö списоксьыс гöлöсуйтан лунöдз 15 лунысь оз сёрджык, сэтшöм случайяс кындзи, мый артыштöма Федеральнöй оланпаслöн 76 статьяса 11 пунктöн.

Оз позь пыртны кандидатъяслöн списокö йöзöс, кодъяс водзын сэнi эз вöвны, сiдзжö кыдзи и вежлавны кандидатъясöс списокын, сэтшöм случайяс кындзи, кор татшöм вежлалöмыс йитчöма öткымын кандидатлöн мунöм либö найöс киритöм вöсна öчередь торкöмкöд.

12. Кор гöлöсуйтан лун кежлö öти мандата (уна мандата) бöрйысян кытшын пасйöм кандидатъяслöн лыдыс лоö этшаджык депутатъяслöн мандат урчитöм лыдысь либö дзик öткодь либö кор öтувъя бöрйысян кытшын пасйöма сöмын öти кандидатöс, кандидатъяслысь список либö абу ни öти пасйöм кандидат, кандидатъяслöн список, сэки лöсялана бöрйысян комиссиялöн решение серти тайö бöрйысян кытшын бöрйысьöмыс сувтöдсьö, медым содтöд вöзйыны кандидатъясöс, кандидатъяслысь список да медым водзö нуöдны бöрйысян удж, сэтшöм случайяс кындзи, мый артыштöма тайö статьяса 14 юкöнöн. Та дырйи гöлöсуйтöмыс нуöдсьö Федеральнöй оланпаслöн 10 статьяöн урчитöм матысса лунö, мый вылö индöма бöрйысьöмъяссö.

13. Сэтшöм случай дырйи, кор колö содтöд вöзйыны кандидатъясöс, кандидатъяслысь список сы вöсна, мый пасйöм кандидат чöвтiс ассьыс кандидатурасö, кор та вылö помкаыс абу, либö бöрйысян öтув вештiс пасйöм кандидатöс, пасйöм кандидатъяслысь список, кор та вылö помкаыс абу, либö сыкöд йитöдын, мый кандидатöс, кандидатъяслысь список пасйöмсö вöлi киритöма ёрдöн либö киритöма бöрйысян комиссияöн Федеральнöй оланпаслöн 76 статьяса 3 либö 4 пунктъяс вылö подуласьöмöн (сыысь кындзи, кор пасйöмсö аннулируйтöны кандидатъяслöн списокысь кандидатлöн петöм вöсна, кор та вылö сэтшöм покаыс эм), сэки бöрйысьöмъяс котыртысь бöрйысян комиссияöн бöрйысьöмъяс дасьтöм да нуöдöм дырйи вöчöм став рöскодыс вештыссьö сiйö кандидат, бöрйысян öтув тшöт весьтö.

14. Сэтшöмтор дырйи, мый артыштöма тайö статьяса 12 юкöнöн, кор öти мандата бöрйысян кытшын лоö öти пасйöм кандидат, сэки öти кандидатура серти гöлöсуйтны позьö сэки, кор бöрйöны депутатъясöс муниципальнöй юкöнъясса бöрйöм органъясö. Та дырйи кандидатöс лыддьöма бöрйöмаöн, кор сы вöсна гöлöсуйтiсны бöрйысьысь лыдысь 50 прöчентысь эз этшаджыкöн, кодъяс участвуйтiсны гöлöсуйтöмын.

15. Сэтшöм лоöмторйöн, мый вöсна пасйöм кандидатлы лоö чöвтчыны, а бöрйысян öтувлы вештыны сыöн пасйöм кандидатöс, лыддьысьö пасйöм кандидатöс кывкутны вермытöмöн, мыйтакö кывкутны вермытöмöн ёрдöн лыддьöм, пасйöм кандидатлöн, сылöн матысса рöдвужлöн сьöкыд висьöм, дзоньвидзалун ёна торксьöм, пасйöм кандидатöс государственнöй либö муниципальнöй чинö бöрйöм (индöм), мый артыштöма Россия Федерацияса Оланподулöн, Коми Республикаса Оланподулöн, Коми Республикаса оланпасъясöн, муниципальнöй юкöнса уставöн.

Сэтшöм лоöмтор улын, мый вöсна бöрйысян öтувлы лоö вештыны кандидатъяслысь список, гöгöрвосьö кандидатъяслöн списокын медводдза куим местаысь кандидатъясöс вештöм, кор та вылö эм сэтшöм помкаыс (сы лыдын кувсьöмкöд йитöдын), либö Коми Республикалöн Государственнöй Сöветса депутатъясöс, муниципальнöй юкöнлöн бöрйöм органса депутатъясöс бöрйöм вылын кандидатъяс списокысь 50 прöчентысь унджык кандидатöс вештöм.

39 статья. Референдум нуöдöм кузя водзмöстчöм збыльмöдан пöрадок

1. Россия Федерацияса быд гражданинлöн либö Россия Федерацияса граждана группалöн, кодъяслöн эм право участвуйтны референдумын, эм право котыртны референдум нуöдöм кузя водзмöстчысь группа 20 мортысь абу этшаджыкысь, кодъяслöн эм право участвуйтны Коми Республикаса референдумын, медым вöзйыны Коми Республикаса референдум нуöдöм кузя водзмöстчöм да 10 мортысь абу этшаджыкöс, кодъяслöн эм право участвуйтны меставывса референдумын, медым вöзйыны меставывса референдум нуöдöм кузя водзмöстчöм.

Референдум нуöдöм кузя водзмöстчысь группаö пырысьяслöн абу правоыс вöдитчыны аслас чина либö служебнöй положениеöн референдум нуöдöм кузя водзмöстчöм вöзйöм да ошкöм, референдумлöн юалöм вылö сiйö либö мукöд вочакыв босьтöм могысь.

2. Коми Республикаса референдум нуöдöм кузя водзмöстчöмсö вермас вöзйыны сiдзжö бöрйысян öтув, мукöд бöрйысян öтув, кодлöн уставын артыштöма участвуйтны бöрйысьöмъясын да (либö) референдумъясын да кутшöмöс пасйöма федеральнöй оланпасöн урчитöм пöрадок серти, тшупöд вылын, мый лöсялö референдумлöн тшупöдлы, либö ыджыдджык тшупöд вылын референдум нуöдöм кузя водзмöстчысь группа котыртан лунöдз 1 воысь абу сёрджык. Татшöм случай дырйи сiйö бöрйысян öтувса, мукöд общественнöй öтувса юрнуöдысь орган либö сылöн дiнму юкöнса либö мукöд тэчас юкöдувса юрнуöдысь орган (референдумлöн тшупöд серти лöсялöмöн) сэтчö пырысьяслöн лыд вылö видзöдтöг, петкöдчö референдум нуöдöм кузя водзмöстчысь группаöн.

3. Муниципальнöй юкöнса бöрйöм органлöн да меставывса администрацияöн юралысьлöн эм право öтлаын вöзйыны меставывса референдум нуöдöм кузя водзмöстчöм федеральнöй оланпасъясöн артыштöм пöрадок серти.

4. Референдум нуöдöм кузя водзмöстчысь группа шыöдчö лöсялана тшупöда бöрйысян комиссияö, кодi водзмöстчысь группалöн шыöдчан лунсянь уджалö референдум кузя комиссияöн, группа пасйöм йылысь ходатайствоöн.

Референдум нуöдöм кузя водзмöстчысь группалöн ходатайство оформитсьö Федеральнöй оланпаслöн 36 статьяöн урчитöм корöмъяс серти.

Ходатайствокöд колö пуктыны референдум нуöдöм кузя водзмöстчысь группалöн собраниелысь сёрнигижöд, кöнi примитöма референдум нуöдöм кузя водзмöстчöм вöзйöм йылысь решение.

5. Референдум кузя лöсялана комиссия референдум нуöдöм кузя водзмöстчысь группалы ходатайство воан лунсянь 15 лунöн колö видлавны ходатайствосö да сыкöд пуктöм документъяссö да примитны: сэтшöм случай дырйи, кор индöм ходатайствоыс да документъясыс лöсялöны Федеральнöй оланпаслöн, Коми Республикаса Оланподувлöн, тайö Оланпаслöн, муниципальнöй юкöнса уставлöн корöмъяслы – Коми Республикаса Государственнöй Сöветö либö муниципальнöй юкöнса бöрйöм органö, кутшöмъясöс уполномочитöма примитны референдум индöм йылысь решение; мöдарö кö – инициативнöй группа пасйöмын öткажитöм йылысь решение.

Ходатайство да сыкöд пуктöм документъяс мöдöдöм йылысь комиссиялысь решение мöдöдöны референдум индöм йылысь решение примитны уполномочитöм органö сiйöс примитан лун бöрын 5 лунысь оз сёрджык.

6. Коми Республикаса референдум нуöдöм кузя водзмöстчысь группалöн ходатайство да сыкöд пуктöм документъяс Коми Республикаса бöрйысян комиссиясянь воан лунсянь 5 лунысь оз сёрджык Коми Республикаса Государственнöй Сöветлы колö юöртны тайö водзмöстчöм йывсьыс Россия Федерацияса Президентлы, Россия Федерацияса Федеральнöй Собраниелöн Федерация Сöветö, Россия Федерацияса Федеральнöй Собраниелöн Государственнöй Думаö да Россия Федерацияса Шöр бöрйысян комиссияö.

7. Лöсялö-ö Федеральнöй оланпаслöн 12 статьяса, тайö Оланпаслöн 8 да 9 статьяясса корöмъяслы юалöмыс, мый вöзйöма видлавны Коми Республикаса референдумын, прöверитö Коми Республикаса Государственнöй Сöвет референдум нуöдöм кузя водзмöстчысь группалöн ходатайство да сыкöд пуктöм документъяс Коми Республикаса бöрйысян комиссиясянь воан лунсянь 20 лунöн.

Коми Республикаса Государственнöй Сöветöн прöверка нуöдöм могысь нуöдсьö правовöй да лингвистическöй экспертиза юалöм серти, мый вöзйöма Коми Республикаса референдумын видлалöм вылö, да Коми Республикаса Государственнöй Сöветлöн Регламент серти примитö решение, лöсялö либö оз лöсяв референдумын видлавны вöзйöм юалöмыс Федеральнöй оланпаслöн 12 статьяса, тайö Оланпаслöн 8 да 9 статьяясса корöмъяслы.

8. Муниципальнöй юкöнса бöрйöм органлы колö прöверитны меставывса референдум вылын видлавны вöзйöм юалöмлысь Федеральнöй оланпаслöн 12 статьяса, тайö Оланпаслöн 8 да 9 статьяясса корöмъяслы лöсяланлунсö муниципальнöй юкöнса уставöн урчитöм пöрадок серти да кадö. Та дырйи прöверитан кадыс оз вермы лоны референдум нуöдöм кузя водзмöстчысь группалöн ходатайство да сыкöд пуктöм документъяс лöсялана бöрйысян комиссиясянь муниципальнöй юкöнса бöрйöм органö воан лунсянь 20 лунысь дырджык.

Прöверка нуöдöм серти примитöны референдум вылын видлавны вöзйöм юалöмлысь Федеральнöй оланпаслöн 12 статьяса, тайö Оланпаслöн 8 да 9 статьяясса корöмъяслы лöсяланлун либö лöсявтöмлун йылысь решение муниципальнöй правовöй актын урчитöм пöрадок серти.

9. Коми Республикаса Государственнöй Сöвет либö муниципальнöй юкöнса бöрйöм орган, кодъяс лыддисны, мый референдум вылын видлавны вöзйöм юалöмыс лöсялö Федеральнöй оланпаслöн 12 статьяса, тайö Оланпаслöн 8 да 9 статьяясса корöмъяслы, лöсялана решение примитан лунсянь 3 лунысь оз сёрджык мöдöдö сiйöс референдум кузя комиссияö.

Референдум кузя комиссия референдум вылын видлавны вöзйöм юалöмлысь урчитöм корöмъяслы лöсяланлунсö примитан лунсянь 15 лунöн пасйö референдум нуöдöм кузя водзмöстчысь группасö, сетö сылы пасъян эскöдангижöд, а сiдзжö юöртö та йылысь йöзöс юöран средствоясын.

10. Референдум нуöдöм кузя водзмöстчысь группаöн сетöм пасъян эскöдангижöдлысь формасö вынсьöдö Коми Республикаса бöрйысян комиссия.

Коми Республикаса референдум нуöдöм кузя водзмöстчысь группалöн пасъян эскöдангижöдыс вына Коми Республикаса референдум кампания помасьтöдз.

Меставывса референдум нуöдöм кузя водзмöстчысь группалöн пасъян эскöдангижöдлöн вына кадыс урчитсьö лöсялана муниципальнöй юкöнса уставöн.

11. Коми Республикаса Госулдарственнöй Сöвет либö муниципальнöй юкöнса бöрйöм орган, кодъяс лыддисны, мый референдум вылö вöзйöм юалöмыс оз лöсяв Федеральнöй оланпаслöн 12 статьяса, тайö Оланпаслöн 8 да 9 статьяясса корöмъяслы, лöсялана решение примитан лунсянь 3 лунысь оз сёрджык мöдöдöны сiйöс референдум кузя комиссияö.

Референдум кузя комиссия референдум вылын видлавны вöзйöм юалöмлысь урчитöм корöмъяслы сiйöс примитан лунсянь 15 лунöн примитö референдум нуöдöм кузя водзмöстчысь группа пасйöмын öткажитöм йылысь решение, кöнi быть индö öткажитан помкасö.

Референдум нуöдöм кузя водзмöстчысь группа пасйöмын öткажитöм йылысь решениесö колö сетны референдум нуöдöм кузя водзмöстчысь группа уполномочитöм мортлы сiйöс примитöмсянь öти суткиöн.

Референдум нуöдöм кузя водзмöстчысь группалы пасйöмын öткажитан подулöн вермас лоны сöмын Россия Федерацияса Оланподув, федеральнöй оланпасъяс, Коми Республикаса Оланподув, Коми Республикаса оланпасъяс, муниципальнöй юкöнса устав торкöм. Пасйöмын öткажитöмсö вермöны обжалуйтны Федеральнöй оланпаслöн 75 статьяöн урчитöм пöрадок серти.

12. Референдум нуöдöм кузя водзмöстчысь группа пасйöм бöрын вермасны котыртсьыны референдумын участвуйтысь мöд группаяс, кутшöмъясöс пасйöма референдум кузя комиссияясöн. Индöм группаясöн референдум тшупöдлы лöсялöмöн вермасны уджавны политическöй партияяслöн, дiнму юкöнъяслöн да политическöй партияяслöн мукöд тэчас юкöдувлöн юрнуöдысь органъяс.

Водзмöстчысь группаясöн позьö уджавны референдум нуöдöм кузя öтйöза öтувъясса юрнуöдысь органъяслы, дiнму юкöнъясса да общественнöй öтувъяслöн мукöд тэчас юкöдувса юрнуöдысь органъяслы, кодъяслöн уставын артыштöма участвуйтны бöрйысьöмъясын да (либö) референдумъясын да кодъясöс пасйöма федреральнöй оланпасöн артыштöм пöрадок серти референдумлöн лöсялана тшупöд вылын либö ыджыдджык тшупöд вылын референдум нуöдöм йылысь водзмöстчöмöн шыöдчан лунсянь 6 тöлысьысь оз сёрджык.

Федеральнöй оланпаслöн положениеяс, мый ладмöдö референдум нуöдöм кузя водзмöстчысь группалысь удж сiйöс, сэтчö пырысьясöс да уполномочитöм петкöдлысьясöс пасйöм бöрын, инмöны сiдзжö референдумын мукöд участвуйтысь группалы, сэтчö пырысьяслы да уполномочитöм петкöдлысьяслы, абу кö мукöдтор артыштö­ма Федеральнöй оланпасöн.

13. Референдум индöм вылö референдум нуöдöм кузя водзмöстчысь группалы, кутшöмöс котыртöма Федеральнöй оланпасöн, тайö Оланпасöн, колö чукöртны да сетны референдум кузя комиссияö референдумын участвуйтысьяслысь, медым ошкыны сiйöс нуöдöм кузя водзмöстчöмсö, со мыйта кырымпас:

1) Коми Республикаса референдум нуöдан мутасын пасйöм референдумын участвуйтысьяс лыдысь 2 прöчент;

2) меставывса референдум нуöдан мутасын пасйöм референдумын участвуйтысьяс лыдысь 5 прöчент, но 25 кырымпасысь абу этшаджык.

14. Кырымпасъяс чукöртöны Коми Республикаса референдум нуöдöм кузя водзмöстчöм ошкöм могысь кырымасян листъяс дасьтöмысь мынтысян лунсянь 30 лунöн, меставывса референдум нуöдöм кузя – референдум нуöдöм кузя водзмöстчысь группа пасъян лун бöрын 30 лунöн да Федеральнöй оланпасöн да тайö Оланпаслöн 36 статьяöн урчитöм пöрадок серти.

Кырымпасъяссö чукöртöны кырымасян листъясö кырымасьöмöн, мый дасьтöма тайö Оланпас дорö 6 содтöдын индöм форма кузя, кытчö гижöма референдум вылын видлавны вöзйöм юалöм йылысь.

Кырымасян листсö колö гижны пöрадок серти да сэтчö колö гижны став юöрсö, мый артыштöма Федеральнöй оланпаслöн 37 статьяса 8 пунктöн.

Кырымасян листъяссö эскöдöны Федеральнöй оланпасöн да тайö Оланпаслöн 36 статьяöн урчитöм пöрадок серти.

Референдумын участвуйтысьяслысь кырымпасъяс чукöртöм бöрын референдум нуöдöм кузя водзмöстчысь группа арталö референдумын участвуйтысьяслысь чукöртöм öтувъя кырымпас лыд, мый йылысь гижö водзмöстчысь группалысь кывкöрталана сёрнигижöд. Нумеруйтöм да брошюраясö вурöм кырымасян листъяссö да референдум нуöдöм кузя водзмöстчысь группалöн кывкöрталана сёрнигижöдлысь экземплярсö сетöны водзмöстчысь группалöн уполномочитöм петкöдлысьяс лöсялана комиссияö, кодi сетiс пасйöм эскöдангижöд.

15. Референдум кузя лöсялана комиссия прöверитö, кыдзи кутчысьöны референдумын участвуйтысьяслысь кырымпасъяс чукöртан пöрадокö, оформитöны кырымасян листъяс, референдумын участвуйтысьяс йылысь юöрлысь да налöн кырымпасъяслысь збыльлунсö тайö Оланпаслöн 37 статьяöн урчитöм пöрадок серти да кадö да примитö решение либö сы йылысь, мый референдум нуöдöм кузя водзмöстчöм вöзъян пöрадокыс лöсялö Федеральнöй оланпаслöн, тайö Оланпаслöн, муниципальнöй юкöнса уставлöн корöмъяслы, либö сы йылысь, мый референдум нуöдöмын öткажитöма.

16. Сэтшöм случай дырйи, кор примитöма решение сы йылысь, мый референдум нуöдöм кузя водзмöстчöм вöзъян пöрадокыс лöсялö Федеральнöй оланпаслöн, тайö Оланпаслöн, муниципальнöй юкöнса уставлöн корöмъяслы, референдум кузя лöсялана комиссия кырымасян листъяс йылысь да кырымпасъяс чукöртöм кузя кывкöртöдъяс йылысь сёрнигижöд референдум нуöдöм кузя водзмöстчысь группаöн сетан лунсянь 15 лунöн мöдöдö сiйö кырымасян листъяссö, сёрнигижöд экземплярсö да аслас шуöмлысь копиясö Коми Республикаса Государственнöй Сöветö либö муниципальнöй юкöнса бöрйöм органö, кутшöмъясöс уполномочитöма примитны референдум индöм йылысь решение. Комиссиялöн шуöмлысь копиясö мöдöдöны сiдзжö референдум нуöдöм кузя водзмöстчысь группалы.

17. Сэтшöм случай дырйи, кор референдум нуöдöмын öткажитöма, сэки лöсялана комиссиялы референдум нуöдöмын öткажитöм йылысь решение сыöн примитöмсянь öти суткиöн колö сетны референдум нуöдöм кузя водзмöстчысь группа уполномочитöм петкöдлысьлы лöсялана решениелысь копиясö öткажитан помкасö индöмöн.

18. Референдум нуöдöмын öткажитöм йылысь решение референдумса лöсялана комиссия примитö Федеральнöй оланпаслöн 38 статьяса 25 пунктöн урчитöм подувъяс серти, кутшöмлöн лыддьöгыс тырвыйö.

19. Референдум нуöдöм кузя водзмöстчысь группалöн референдум индöм йылысь решение официальнöя йöзöдтöдз эм право вештыны ассьыс водзмöстчöмсö пасъян эскöдангижöд сетан комиссияö референдум нуöдöм кузя водзмöстчöм вештöм йылысь референдум нуöдöм кузя водзмöстчысь группалöн собраниелысь сёрнигижöд сетöмöн. Индöм водзмöстчöм вештöм йылысь решение лыддьыссьö примитöмаöн, кор референдум нуöдöм кузя водзмöстчысь группалöн собрание вылын сы вöсна гöлöсуйтiсны сiйö группаö пырысьясысь джынсьыс унджыкöн.

Референдум нуöдöм кузя водзмöстчöм вештöм йылысь референдум нуöдöм кузя водзмöстчысь группалöн собраниелысь сёрнигижöд видлалан помшуöмъяс серти референдум кузя лöсялана комиссия примитö референдум нуöдöм кузя водзмöстчöм олöмö пöртöм кузя процедураяс дугöдöм йылысь решение да дзик пыр мöдöдö сiйöс органö, кодi индiс референдумсö, а сiдзжö йöзöс юöртан средствоясö.

20. Сэтшöм случай дырйи, кор комиссия примитö вöзйöм юалöм кузя референдум нуöдöмын öткажитöм йылысь решение, сэки лöсялана водзмöстчысь группа оз вермы тайö решение примитан лунсянь 2 воöн выльысь петкöдчыны референдум нуöдöм кузя водзмöстчöмöн юалöм серти, мый öткодь вежöртас да сюрöс сертиыс.

**5 юрпас. КАНДИДАТЪЯСЛÖН, ДÖВЕРЕННÖЙ ЙÖЗЛÖН УПОЛНОМОЧИТÖМ ПЕТКÖДЛЫСЬЯСЛÖН СТАТУС**

40 статья. Кандидатъяслöн öткодьлун

1. Став кандидатлöн öткодь правояс да найö öтмоза кывкутöны, сэтшöм случайяс кындзи, мый урчитöма Федеральнöй оланпасöн.

2. Кандидатъяс нимсянь эм право петкöдчыны сöмын налöн уполномочитöм петкöдлысьяслы сьöм овмöс юалöмъяс кузя, дöвереннöй йöзлы, а сэтшöм случай дырйи, кор кандидат вöзйыссьö кандидатъяслöн списокын, сэки сiдзжö бöрйысян öтувлöн, кодi вöзйис тайö списоксö, уполномочитöм петкöдлысьяслы, дöвереннöй йöзлы.

41 статья. Чина либö служебнöй оласкöд йитчöм дзескöдöмъяс

1. Государственнöй либö бöръян муниципальнöй чинъясын уджалысь кандидатъяслöн, государственнöй либö муниципальнöй службаса кандидатъяслöн либö кодъяс пырöны организацияяслöн веськöдлан органъясö, налöн эмбур форма вылö видзöдтöг (организацияясын, кöнi веськöдлан медвылыс органöн лоö собрание, - органъясö пырысьяслöн, кодъяс веськöдлöны сiйö организацияяслöн уджöн), политическöй партияяс кындзи, а сiдзжö кандидатъяслöн, кодъяс лоöны чина йöзöн, журналистъясöн, организациялöн мукöд творчествоа уджалысьясöн, кодъяс лэдзöны йöзöс юöртан средствояс, ассьыныс бöрйысян кампания нуöдiгöн оз вермыны вöдитчыны асланыс чина либö служебнöй положениеöн.

2. Государственнöй либö муниципальнöй службаса пасйöм кандидатъяс либö кодъяс уджалöны йöзöс юöртан организацияясын, бöрйысьöмъясын участвуйтан кадколаст кежлö мездыссьöны чина либö служебнöй могъяс збыльмöдöмысь да сетöны бöрйысян комиссияö лöсялана тшöктöдъяслысь (тшöктöмъяслысь) эскöдöм копияяс пасъян лунсянь 5 лунысь оз сёрджык. Муниципальнöй юкöнъясса бöрйöм органъясö бöрйысьöмъяс дырйи, кор бöрйысян кытшын бöрйысьысь лыдыс 5 сюрсысь абу унджык, сэки государственнöй службаын уджалысь пасйöм кандидатъясöс бöрйöмын участвуйтан кадколаст кежлö оз мездыны чина либö служебнöй могъяс збыльмöдöмысь.

3. Йöзлöн, кодъяс оз лоны кандидатъясöн да кодъяс уджалöны государственнöй либö бöръян муниципальнöй чинъясын либö кодъяс уджалöны государственнöй либö муниципальнöй службаын, либö кодъяс пырöны организацияяслöн веськöдлан органъясö, налöн эмбур форма вылö видзöдтöг (организацияясын, кöнi веськöдлан медвылыс органöн лоö собрание, - органъясö пырысьяслöн, кодъяс веськöдлöны сiйö организацияяслöн уджöн), политическöй партияяс кындзи, бöрйысян кампания нуöдан кадö, референдум кадö абу правоыс вöдитчыны аслас чина либö служебнöй положениеöн кандидатöс, кандидатъяслысь список вöзйöм да (либö) кандидатöс бöрйöм могысь да референдум нуöдöм кузя водзмöстчöм вöзйöм да ошкöм, референдумлöн юалöм вылö сiйö либö мукöд вочакыв босьтöм могысь.

4. Федеральнöй оланпас серти чина либö служебнöй положениеöн вöдитчöм улын гöгöрвосьö:

1) кыскыны йöзöс, кодъяс пырöны сылöн веськöдлöм улö либö кодъяслöн уджыс йитчö мукöд служба серти, государственнöй да муниципальнöй служащöйясöс служебнöй (уджалан) кадö уджö кыскöм, мый йитчö кандидатъясöс, кандидатъяслысь списокъяс вöзйöмкöд да (либö) кандидатъясöс бöрйöмкöд, референдум нуöдöм кузя водзмöстчöм вöзйöмкöд да ошкöмкöд, референдумлöн юалöм вылö сiйö либö мукöд вочакыв босьтöмкöд;

2) вöдитчыны жыръясöн, кöнi уджалöны государственнöй органъяс либö меставывса авеськöдлан органъяс, организацияяслы, налöн эмбур форма вылö видзöдтöг, сэтшöм жыръяс кындзи, кöнi уджалöны политическöй партияяс, кандидатъясöс, кандидатъяслысь списокъяс вöзйöмкöд да (либö) кандидатъясöс бöрйöмкöд йитчöм, референдум нуöдöм кузя водзмöстчöм вöзйöмкöд да ошкöмкöд, референдумлöн юалöм вылö сiйö либö мукöд вочакыв босьтöмкöд йитчöм удж вöчöм могысь, кор мукöд кандидатыслы, бöрйысян öтувлы, референдумын участвуйтан группаяслы оз гарантируйтны сетны индöм жыръяс татшöм жö условиеяс серти;

3) вöдитчыны телефонöн, факсимильнöй да мукöд сикас связьöн, оргтехникаöн да юöр сетан услугаясöн, кутшöмъяс могмöдöны государственнöй органъяслысь, меставывса асвеськöдлан органъяслысь, государственнöй да муниципальнöй учреждениеяслысь, организацияяслысь удж, налöн эмбур форма вылö видзöдтöг, сэтшöм связь, оргтехника да юöр сетан услуга кындзи, кутшöмъяс могмöдöны политическöй партияяслысь удж, медым нуöдны бöрйысьöмводзвывса агитация, референдумлöн юалöмъяс кузя агитация, кор наöн вöдитчöмысь абу мынтысьöма лöсялана бöрйысян фондысь, референдум фондысь;

4) вöдитчыны дон босьттöг либö кокньöда условиеяс серти государственнöй либö муниципальнöй эмбурса, организациялöн киын кутан транспорт средствоясöн, сэтшöм транспорт кындзи, кутшöмъяс политическöй партияяслöн эмбурын, медым нуöдны кандидатъясöс, кандидатъяслысь список вöзйöм да (либö) кандидатъясöс бöрйöм кузя, референдум нуöдöм кузя водзмöстчöм вöзйöм да ошкöм кузя, референдумлöн юалöм вылö сiйö либö мукöд вочакыв босьтöм кузя удж. Тайö положениеыс оз паськав йöзлы, кодъяс вöдитчöны индöм транспорт средствоясöн государственнöй охрана йылысь Россия Федерацияса законодательство серти;

5) чукöртны бöрйысысьяслысь, референдумын участвуйтысьяслысь кырымпасъяс, нуöдны б­рйысьöмводзвывса агитация, референдумлöн юалöмъяс кузя агитация йöзлы, кодъяс уджалöны государственнöй либö бöрйöм муниципальнöй чинын либö кодъяс уджалöны государственнöй либö муниципальнöй службаын, либö кодъяс лоöны меставывса администрацияса юралысьясöн, либö кодъяс пырöны организацияяслöн веськöдлан органъясö эмбур форма вылö видзöдтöг (организацияясын, кöнi веськöдлан медвылыс органöн лоö собрание, - органъясö пырысьясöн, кодъяс веськöдлöны сiйö организацияяслöн уджöн), политическöй партияяс кындзи, служебнöй командировкаяс дырйи (мый мынтöны лöсялана бюджетлöн сьöм тшöт весьтö, лöсялана организациялöн сьöм тшöт весьтö);

6) сибöдчыны (лэдзны сибöдчыны) йöзöс юöртан государственнöй да муниципальнöй средствоясö, медым чукöртны бöрйысьысьяслысь, референдумын участвуйтысьяслысь кырымпасъяс, нуöдны бöрйысьöмводзвывса агитация, референдумлöн юалöмъяс кузя агитация, кор мукöд кандидатлы, бöрйысян öтувлы, референдумын участвуйтысь группалы тайö могъяс вылö оз гарантируйтны татшöм позянлунсö Федеральнöй оланпас, тайö Оланпас серти;

7) агитацияöн выступайтны бöрйысян кампания дырйи, референдумлöн кампания дырйи, кор нуöдсьö публичнöй мероприятие, мый котыртöма государственнöй да (либö) муниципальнöй органъясöн, организацияясöн эмбур форма вылö видзöдтöг, политическöй партияяс кындзи;

8) йöзöдны бöрйысян кампания дырйи, референдум кампания дырйи йöзöс юöртан средствоясын, агитационнöй газет-журналъясын нуöдöм удж йылысь отчётъяс, гижны гражданин нимсянь, кодi лоö кандидатöн, чолöмалöмъяс да мукöд материал, мыйысь абу мынтысьöма лöсялана бöрйысян фондысь.

5. Тайö статьялöн 4 юкöнын гижöм дзескöдöмъясö кутчысьöмыс оз падмöд депутатъяслы пöртны олöмö ассьыныс уджмогъяссö да збыльмöдны налы бöрйысьысьяс водзын ассьыныс могъяссö.

6. Чина йöзлы, журналистъяслы, организацияясса мукöд творческöй уджалысьлы, кодъяс уджалöны йöзöс юöртан средство лэдзысь организацияясын, кор индöм йöзыс лоöны кандидатъясöн либö налöн дöвереннöй йöзöн либö уполномочитöм петкöдлысьясöн сьöм юалöмъяс кузя, бöрйысян öтувъяслöн дöвереннöй йöзöн либö уполномочитöм петкöдлысьясöн, оз позь участвуйтны бöрйысян кампанияын йöзöс юöртан средствояс пыр.

42 статья. Пасйöм кандидатъяслöн уджын гарантияяс

1. Организациялöн администрациялы, воинскöй часьтлöн командирлы, Россия Федерациялöн пытшкöс делöяс органса юрнуöдысьлы, кöнi уджалö, нуö служба, нуö альтернативнöй гражданскöй служба, военнöй сборъяс, велöдчö кандидат, кандидатöс пасъян лунсянь бöрйысьöмъяслысь помшуöмъяс официальнöя йöзöдан лунöдз колö пасйöм кандидатлöн шыöдчöм, рапорт кузя мездыны сiйöс уджысь, служебнöй могъяс збыльмöдöмысь, велöдчöмысь кöть кутшöм лунö да тайö кадколастнас кöть кутшöм кадö.

2. Бöрйысьöмъяс нуöдiгöн пасйöм кандидатöс оз вермыны администрациялöн (удж сетысьлöн) водзмöстчöмöн мездыны уджысь, службаысь, вештыны велöдан учреждениеысь либö сыкöд сёрнитчытöг вуджöдны мöд удж вылö, а сiдзжö мöдöдны командировкаö, мöдöдны военнöй служба вылö, военнöй сборъяс вылö либö мöдöдны альтернативнöй гражданскöй служба вылö.

3. Бöрйысьöмъясын пасйöм кандидатлöн участвуйтан кадсö артыштöны öтувъя уджалан стаж­ö сiйö специальносьт кузя, мый серти сiйö уджалiс кандидатöн пасйытöдз.

4. Пасйöм кандидатъяслы мукöд гарантиясö сетöны федеральнöй законодательство, тайö Оланпас серти.

5. Кандиадтлöн бырöны правояс да сiйö мездыссьö могъясысь, кутшöмъяс йитчöны кандидат статускöд, сэтшöм мог кындзи, мый колö сетны лöсялана бöрйысян комиссияö аслас бöрйысян фонд йылысь, сiйöс котыртан став источник йылысь, а сiдзжö аслас бöрйысян фонд тшöт весьтö вöчöм став рöскод йылысь кывкöрталана финансöвöй отчёт бöрйысьöмъяслöн помшуöмъяс йылысь öтувъя петкöдласъяс йылысь официальнöя юöртöмсянь (йöзöдöмсянь), а кадысь водз петöм дырйи – петан кадпассянь.

43 статья. Дöвереннöй йöзлöн статус

1. Кандидатлöн, бöрйысян öтувлöн, кодi вöзйö кандидатöс, кандидатъяслысь список, эм право индыны дöвереннöй йöзöс. Дöвереннöй йöзöс пасйö лöсялана бöрйысян комиссия дöвереннöй йöзöс индöм йылысь кандидатлöн гижöмöн шыöдчöм (бöрйысян öтувлöн представление) дöвереннöй йöзöн сöгласие йылысь асланыс гражданалöн öтшöтш шыöдчöмъяскöд воан лунсянь 3 лунöн.

2. Коми Республикалöн Государственнöй Сöветса депутатö кандидатлöн, кодöс вöзйöма öти мандата бöрйысян кытш серти, эм право индыны 10 дöвереннöй мортöдз, а бöрйысян öтувлöн, кодi вöзйис Коми Республикалöн Государственнöй Сöветса депутатö кандидатъяслысь список, - 40 дöвереннöй мортöдз.

Муниципальнöй юкöнлöн бöрйöм органса депутатö кандидатлöн, кодöс вöзйöма öти мандата (уна мандата) бöрйысян кытш серти, эм право индыны 3 дöвереннöй мортöдз, а бöрйысян öтувлöн, кодi вöзйис öтувъя бöрйысян кытш кузя муниципальнöй юкöнлöн бöрйöм органса депутатö кандидатъяслысь список, - 10 дöвереннöй мортöдз.

Меставывса асвеськöдлан бöръян чинö кандидатлöн эм право индыны 10 дöвереннöй мортöдз.

3. Кандидатъяслöн, бöрйысян öтувъяслöн дöвереннöй йöзöн оз вермыны лоны кандидатъяс, йöз, кодъяс уджалöны государственнöй либö бöръян муниципальнöй чинъясын, меставывса администрацияса юралысьяс, бöрйысян комиссиялöн аппаратын уджалысьяс. Государственнöй да муниципальнöй служащöйясöс вермасны индыны дöвереннöй йöзöн сэтшöм условие дырйи, кор найöс мездöны служебнöй могъясысь дöвереннöй мортлысь уджмогъяс збыльмöдан кад кежлö. Дöвереннöй мортöс, кодi лоö государственнöй либö муниципальнöй служащöйöн, пасйöны сэтшöм условие дырйи, кор лöсялана бöрйысян комиссияö сетöны сiйöс служебнöй могъясысь мездöм йылысь тшöктöд (сы лыдын отпуск дырйи).

4. Дöвереннöй йöзлы сетöны лöсялана бöрйысян комиссияын эскöданпасъяс. Дöвереннöй йöз нуöдöны агитационнöй удж сiйöс индысь кандидат, бöрйысян öтув серти. Дöвереннöй йöзлöн оз вермыны лоны видзöдысьлöн уджмогъяс. Дöвереннöй мортлысь уджмогъяс збыльмöдан кад кежлö удж сетысьлы колö сетны дöвереннöй йöзлы налöн корöм кузя мынтытöг отпуск. Кандидатъяслöн, бöрйысян öтувъяслöн, кодъяс индiсны дöвереннöй йöзöс, эм право кöть кутшöм кадö вештыны найöс, та йылысь бöрйысян комиссияöс юöртöмöн, кодi киритас сiйö дöвереннöй йöзлы сетöм эскöданпасъяссö.

5. Дöвереннöй йöзлöн уджмогъяс дугöдсьöны кандидатлöн, бöрйысян öтувлöн решение кузя либö сiйöс кандидатöн индöм статус бырöмкöд либö кандидатъяслö­н списокö пыртöм став кандидатлöн статус бырöмкöд öттшöтш, кодъяс индiсны сiйö дöвереннöй йöзсö.

 44 статья. Бöрйысян öтувъясöс, референдум нуöдöм кузя водзмöстчысь группаясöс, референдумын участвуйтысь мукöд группаöс уполномочитöм петкöдлысьяс

1. Бöрйысян кампанияын бöрйысян öтувлöн участвуйтöмкöд йитчöм юалöмъяс кузя бöрйысян öтувлысь интересъяс петкöдлöм могысь, сэтшöм юалöмъяс кындзи, кутшöмъяс йитчöны сiйöс сьöмöн могмöдöмкöд, бöрйысян öтув индö уполномочитöм петкöдлысьöс (уполномочитöм петкöдлысьясöс).

Референдум кампанияын референдум нуöдöм кузя водзмöстчысь группалöн, референдумын участвуйтысь мукöд группалöн участвуйтöмкöд йитчöм юалöмъяс кузя референдум нуöдöм кузя водзмöстчысь группалысь, референдумын участвуйтысь мукöд группалысь интересъяс петкöдлöм могысь, сэтшöм юалöмъяс кындзи, кутшöмъяс йитчöны референдумлысь кампания сьöмöн могмöдöмкöд, референдум нуöдöм кузя водзмöстчысь группа, референдумын участвуйтысь мукöд группа индö уполномочитöм петкöдлысьöс (уполномочитöм петкöдлысьясöс).

2. Бöрйысян öтувъясöс уполномочитöм петкöдлысьясöс индöны лöсялана бöрйысян öтувлöн устав серти.

Референдум нуöдöм кузя водзмöстчысь группаöс референдумын участвуйтысь мукöд группаöс уполномочитöм петкöдлысьясöс индöны Федеральнöй оланпас, тайö Оланпас серти.

3. Бöрйысян öтувöс, референдум нуöдöм кузя водзмöстчысь группаöс, референдумын участвуйтысь мукöд группаöс уполномочитöм петкöдлысь збыльмöдö ассьыс могъяссö решение вылö подуласьöмöн, кытчö гижöма сылысь уджмогъяссö.

4. Бöрйысян öтувöс, референдум нуöдöм кузя водзмöстчысь группаöс, референдумын участвуйтысь мукöд группаöс уполномочитöм петкöдлысьяслысь списоксö сетöны бöрйысьöмъяс, референдум котыртысь комиссияö бумага вылын да машинаöн лыддьыны позяна формаын, мый урчитöма лöсялана комиссияöн.

Бöрйысян öтувöс, референдум нуöдöм кузя водзмöстчысь группаöс, референдумын участвуйтысь мукöд группаöс уполномочитöм петкöдлысьяслöн списокын индöны бöрйысян öтувöс уполномочитöм быд петкöдлысьлысь ов, ним, вич, чужан кадпас, паспорт либö гражданинлысь паспорт вежысь документлысь серия, номер, сетан кадпас, олан месталысь инпас, медшöр уджалан либö служба места, сылöн уджалан чин (удж сикас), телефон номер.

5. Бöрйысян öтувлöн, референдум нуöдöм кузя водзмöстчысь группалöн, референдумын участвуйтысь мукöд группалöн эм право кöть кутшöм кадö дугöдны уполномочитöм петкöдлысьлысь уджмогъяссö, сылы гижöмöн та йылысь юöртöмöн да лöсялана бöрйысян комиссияö лöсялана решениелысь копиясö мöдöдöмöн.

6. Бöрйысян öтувöс, референдум нуöдöм кузя водзмöстчысь группаöс, референдумын участвуйтысь мукöд группаöс уполномочитöм петкöдлысьяслöн абу правоыс вöдитчыны аслас чина либö служебнöй положениеöн.

7. Бöрйысян öтувöс, референдум нуöдöм кузя водзмöстчысь группаöс, референдумын участвуйтысь мукöд группаöс уполномочитöм петкöдлысьяслöн уджмогъяс збыльмöдан кадыс заводитчö найöс индан кадпассянь да помасьö найöс бöрйöм öтувлöн, референдум нуöдöм кузя водзмöстчысь группалöн, референдумын участвуйтысь мукöд группалöн решение кузя, öттшöтш статуссö став кандидатöн воштöмöн, кодъясöс вöзйöма бöрйысян öтувöн, референдум нуöдöм кузя водзмöстчысь группаöн, референдумын участвуйтысь мукöд группаöн, кодъяс индiсны тайö уполномочитöм петкöдлысьясöс, но öтувъя бöрйысян помшуöмъяс, референдумлысь кывкöртöдъяс официальнöя йöзöдан лунысь оз сёрджык.

45 статья. Кандидатъяслöн, бöрйысян öтувъяслöн, референдум нуöдöм кузя водзмöстчысь группаяслöн, референдумын участвуйтысь мукöд группалöн сьöм овмöс кузя уполномочитöм петкöдлысь

1. Кандидатъяслöн эм право, а бöрйысян öтувъяслы, референдум нуöдöм кузя водзмöстчысь группаяслы, референдумын участвуйтысь мукöд группалы быть колö индыны сьöм овмöс кузя уполномочитöм петкöдлысьясöс. Кандидатъяслöн, бöрйысян öтувъяслöн, референдум нуöдöм кузя водзмöстчысь группаяслöн, референдумын участвуйтысь мукöд группалöн сьöм овмöс кузя уполномочитöм петкöдлысьясöс (водзö – сьöм овмöс уполномочитöм петкöдлысьяс) пасйöны лöсялана бöрйысян комиссияын, референдум кузя комиссияын.

2. Сьöм овмöс уполномочитöм петкöдлысьясöс пасйö лöсялана бöрйысян комиссия, референдум кузя комиссия татшöм документъяс вылö подуласьöмöн:

1) кандидатлöн шыöдчöм, бöрйысян öтувса съездлöн (конференциялöн, собраниелöн) решение либö та вылö уполномочитöм органлöн решение, референдум нуöдöм кузя водзмöстчысь группалöн, референдумын участвуйтысь мукöд группалöн сьöм овмöс уполномочитöм петкöдлысьöс индöм йылысь решение татшöм юöр гижöмöн: сьöм овмöс уполномочитöм петкöдлысьлысь ов, ним, вич, чужан кадпас, паспорт либö гражданинлысь паспорт вежысь документлысь серия, номер да сетан кадпас, медшöр уджалан либö служба места, сылысь уджалан чин (удж сикас), олан месталысь инпас, сылысь уджмогъяс, сы лыдын мынтысян (рöштшöт) документъясын кырымасян право;

2) сьöм овмöс уполномочитöм петкöдлысь вылö нотариальнöя эскöдöм эсканпас юöрсö да уджмогъяссö индöмöн, мый пасйöма тайö юкöнса 1 пунктын, а сiдзжö бöрйысян öтувлöн, кодлöн устав серти эм юридическöй кывкутысьлö­н право, сьöм документъяслы печать оттиск;

3) сьöм овмöс уполномочитöм петкöдлысьлöн гижöмöн сöгласие нуöдны индöм уджсö.

Тайö юкöнын индöм документъяс лöсялана бöрйысян комиссияö, референдум кузя комиссияö сетiгöн сьöм овмöс уполномочитöм петкöдлысь сетö паспорт либö гражданинлысь паспорт вежысь документ.

Лöсялана бöрйысян комиссия, референдум кузя комиссия 3 лунöн прöверитö сетöм документъяссö, лöсялöны-ö найö корöмъяслы, кутшöмъясöс урчитöма тайö статьяöн, примитö сьöм овмöс уполномочитöм петкöдлысьöс пасйöм йылысь (пасйöмын öткажитöм йылысь) решение да сетö сьöм овмöс уполномочитöм петкöдлысьлы эскöданпас.

Сьöм овмöс уполномочитöм петкöдлысьöс пасйöмын öткажитан подувъясöн лоöны:

1) индöм мортлöн абу Россия Федерацияса гражданство;

2) абу тырöма дас кöкъямыс арöс;

3) оланпас серти вынсялöма Россия Федерацияса гражданинöс кывкутны вермытöмöн лыддьöм йылысь ёрдлöн решение;

4) ёрдлöн шуöм серти дзескöданiнын вештö мыж;

5) тайö юкöнын индöм колана документыс абу;

6) пасйöм вылö документъясын сетöм юöрлöн тырмытöмлун да (либö) абу збыльлун.

3. Кандидатлöн, бöрйысян öтувлöн (та вылö уполномочитöм бöрйысян öтувлöн решение кузя), референдум нуöдöм кузя водзмöстчысь группалöн, референдумын участвуйтысь мукöд группалöн эм право кöть кутшöм кадö дугöдны сьöм овмöс уполномочитöм петкöдлысьлысь уджмогъяссö, та йылысь гижöмöн юöртöмöн да лöсялана бöрйысян комиссияö, референдум кузя комиссияö лöсялана решениелысь (шыöдчöмлысь) копия мöдöдöмöн.

4. Сьöм овмöс уполномочитöм петкöдлысьлöн уджмогъяс збыльмöдан кад заводитчö лöсялана бöрйысян комиссияöн, референдум комиссияöн сiйöс пасйöмсянь да помасьö бöрйысьöмъяслöн, референдумлöн öтувъя кывкöртöдъяс официальнöя йöзöдан лунсянь 60 лун мысти, а кор ёрд видлалö лöсялана кандидатöн, бöрйысян öтувöн, референдум нуöдöм кузя водзмöстчысь группаöн, референдумын участвуйтысь мукöд группаöн участвуйтöмöн – сэки ёрдлöн решение вынсялöмсянь.

**6 юрпас. БÖРЙЫСЬЫСЬЯСÖС, РЕФЕРЕНДУМЫН УЧАСТВУЙТЫСЬЯСÖС ЮÖРТÖМ**

46 статья. Бöрйысьöмъяс да референдумъяс юöрöн могмöдöм

Бöрйысьöмъяс да референдумъяс юöрöн могмöдöмö пырö бöрйысьысьясöс, референдумын участвуйтысьясöс юöрöн могмöдöм, бöрйысьöмводзвывса агитация, референдум кузя агитация да сетö позянлун гражданалы ас кöсйöм серти петкöдлыны вöлясö, бöрйысьöмъяс да референдумъяс кузя юöрыс восьса.

47 статья. Бöрйысьысьяслы, референдумын участвуйтысьяслы юöртöм

1. Бöрйысьысьясöс да референдумын участвуйтысьясöс юöрöн тöдмöдöны государственнöй власьт органъяс, меставывса асвеськöдлан органъяс, комиссияяс, йöзöс юöртан средство лэдзысь организацияяс, торъя йöз да юридическöй кывкутысьяс Федеральнöй оланпас, тайö Оланпас серти. Государственнöй власьт органъяслöн, меставывса асвеськöдлан органъяслöн абу правоыс юöртны бöрйысьысьяслы кандидатъяс йылысь, бöрйысян öтувъяс йылысь.

2. Юöртан материалъясыс, мый петкöдлöны йöзöс юöртан средствоясын либö паськöдöны мöд ногöн, мед вöлiны объективнöйöн, збыльöн, оз позь торкны кандидатъяслысь, бöрйысян öтувъяслысь öткодьлунсö.

3. Йöзöс юöртан средство лэдзысь организацияяслöн уджыс бöрйысьысьяслöн, референдумын участвуйтысьяслöн юöртöм серти вöчсьö ас вöляысь.

4. Юöртан теле- да радиопрограммаясын, газет-журналъясын бöрйысьöмводзвывса мероприятиеяс, референдумкöд йитчöм мероприятиеяс нуöдöм йылысь юöр колö сетны сöмын торъя юöртан блокöн, комментируйттöг. Сэнi оз позь вылöджык пуктыны кутшöмкö кандидатöс, бöрйысян öтувöс, референдум нуöдöм кузя водзмöстчысь группаöс, референдумын участвуйтысьяслöн мукöд группаöс, сы лыдын налысь бöрйысьöмводзвывса удж юöртан кад серти, референдум нуöдöмкöд йитчöм удж серти, татшöм юöр вылö индöм печатнöй плöщадь серти.

5. Журналистöс, творчестваса мукöд уджалысьöс, йöзöс юöртан средство лэдзысь организацияса чина мортöс, кодъяс участвуйтöны бöрйысьöмъяс, референдум юöрöн могмöдöм кузя уджын бöрйысьöмъяс да референдумъяс йылысь Россия Федерацияса законодательство серти, администрациялöн (удж сетысьлöн) водзмöстчöм серти оз вермыны мездыны уджысь либö накöд сёрнитчытöг вуджöдны мöд удж вылö лöсялана бöрйысян кампания, референдум кампания дырйи да лöсялана бöрйысян кампания, референдум кампания помасьöм бöрын öти во чöжöн, сэтшöм случай кындзи, кор найöс удж кузя законодательство серти мыждöма, ёрд пöрадок серти абу паныд венöма либö ёрд пыр лыддьöма оланпаслы лöсяланаöн да подулалöмöн.

6. Лöсялана бöрйысян кытш, референдумлöн кытш мутасын гöлöсуйтöм помасьтöдз гöлöсуйтан лунö оз позь юöртны (йöзöдны) гöлöсуйтöм йылысь петкöдласъяс йылысь, бöрйысьöмъяслöн, референдумлöн помшуöмъяс йылысь, сы лыдын татшöм петкöдласъяссö йöзöдны öтувъя вöдитчан юöртан да телекоммуникационнöй сетьясын (тшöтш «Öтуввезын»).

48 статья. Общественнöй видзöдласлысь помшуöмъяс йылысь юöртöм (йöзöдöм)

Бöрйысьöмъяскöд да референдумъяскöд йитчöм общественнöй видзöдласлöн помшуöмъяс йылысь юö­ртöмыс (йöзöдöмыс) лоö бöрйысьысьяслы, референдумын участвуйтысьяслы юöртанторйöн да збыльмöдсьö Федеральнöй оланпасöн урчитöм корöмъяс серти.

49 статья. Бöрйысьöмъяс да референдумъяс юöрöн могмöдöм вылö телерадиовещание организацияяс да газет-журналъяс

1. Лöсялана тшупöда бöрйысьöмъяс да референдумъяс юöрöн мöгмöдсьöны государственнöй, муниципальнöй да абу государственнöй телерадиовещание организацияяс, государственнöй, муниципальнöй да абу государственнöй газет-журнал редакцияяс отсöгöн Федеральнöй оланпас, мукöд федеральнöй оланпас, тайö Оланпас серти.

2. Йöзöс юöртан средство лэдзысь организацияяслы Федеральнöй оланпас серти колö нуöдны бöрйысьöмводзвывса агитация, референдум кузя агитация нуöдöм вылö сетöм эфирнöй кад да печатнöй плöщадь мында да дон серти торъя учёт, форма да пöрадок серти, мый урчитöма лöсялана комиссияöн, сетны татшöм учётлысь петкöдласъяссö сiйö комиссияас гöлöсуйтан лунсянь 10 лунысь оз сёрджык да видзны эфирнöй кад да печатнöй плöщадь дон босьттöг да дон босьтöмöн сетöм йылысь учёт нуöдан индöм документъяссö гöлöсуйтан лунсянь 3 воысь оз этшаджык.

50 статья. Бöрйысян комиссияясöн, референдум кузя комиссияясöн бöрйысьöмъяс, референдумъяс юöрöн могмöдöм

1. Комиссияяс юöртöны бöрйысьысьяслы, референдумын участвуйтысьяслы, сы лыдын йöзöс юöртан средствояс пыр, кыдзи дасьтысьöны да нуöдсьöны бöрйысьöмъяс, референдумъяс, бöрйысьöмъяс мунöм, референдумын участвуйтан кадколаст да пöрадок йылысь, бöрйысьöмъяс да референдумъяс йылысь законодательство йылысь, кандидатъяс йылысь, бöрйысян öтувъяс йылысь.

2. Коми Республикаса Государственнöй Сöветлöн депутатъясöс бöрйöм индöм йылысь решение, Коми Республикаса референдум нуöдöм йылысь решение официальнöя юöртан (йöзöдан) лунсянь лöсялана бöрйысьöмъяслысь, референдумлысь помшуöмъяс официальнöя йöзöдан лунöдз государственнöй дiнмуса (Коми Республикаса) телерадиовещание организацияяс дон босьттöг сетöны быд вежон Коми Республикаса бöрйысян комиссиялы 15 минутысь оз этшаджык эфирнöй кад, мый артыштöма тайö статьяса 1 юкöнöн, а сiдзжö гражданалöн юалöмъяс вылö вочавидзöм могысь. Тайö жö могъяс вылö государственнöй дiнмуса (Коми Республикаса) телерадиовещание организацияяс сiдзжö дон босьттöг сетöны быд вежон Коми Республикаса бöрйысян комиссиялы 10 минутысь абу этшаджык эфирнöй кад аслас быд канал вылын, мый заводитчö 80 лун водзвыв сiйö кад помасьтöдз, кор колö индыны бöрйысьöмъяс, да помасьö бöрйысьöмъяс индöм йылысь решение официальнöя юöртан (йöзöдан) лунö.

3. Сiйö кадколастö, мый заводитчö 80 лун водзвыв сiйö кад помасьтöдз, кор колö индыны Коми Республикаса Государственнöй Сöветлысь депутатъясöс бöрйöм, да мый помасьö сiйö бöрйысьöмъяслысь помшуöмъяс официальнöя йöзöдан лунö, а сiдзжö Коми Республикаса референдум нуöдöм йылысь решение йылысь официальнöя юöртан (йöзöдан) лунсянь индöм референдумлысь помшуöмъяс официальнöя йöзöдан лунöдз государственнöй дiнмуса (Коми Республикаса) газет-журналъяслöн редакцияяс быд вежон дон босьттöг сетöны Коми Республикаса бöрйысян комиссиялы быдвежонся газет-журнал лэдзан мындаысь öти сёöд пайсьыс оз этшаджык печатнöй плöщадь тайö статьяса 1 юкöнöн артыштöм могысь, а сiдзжö гражданалöн юалöмъяс вылö вочавидзöм могысь.

4. Меставывса асвеськöдлан органъясö бöрйысьöмъяс индöм йылысь решение, меставывса референдум нуöдöм йылысь решение йылысь официальнöя юöртан (йöзöдан) лунсянь лöсялана бöрйысьöмъяслысь, референдумлысь помшуöмъяс официальнöя йöзöдан лунöдз муниципальнöй телерадиовещание организацияяс дон босьттöг сетöны быд вежон комиссиялы, кодi котыртö бöрйысьöмъяссö, референдумсö, 5 минутысь оз этшаджык эфирнöй кад тайö статьяса 1 юкöнöн артыштöм мог вылö, а сiдзжö гражданалöн юалöмъяс вылö вочавидзöм могысь.

5. Меставывса асвеськöдлан органъясö бöрйысьöмъяс индöм йылысь решение, меставывса референдум нуöдöм йылысь решение йылысь официальнöя юöртан (йöзöдан) лунсянь лöсялана бöрйысьöмъяслысь, референдумлысь помшуöмъяс официальнöя йöзöдан лунöдз муниципальнöй газет-журналъяслöн редакцияяс быд вежон дон босьттöг сетöны комиссиялы, кодi котыртö бöрйысьöмъяссö, референдумсö, быдвежонся газет-журнал лэдзан мындаысь öти сёöд пайсьыс оз этшаджык печатнöй плöщадь тайö статьяса 1 юкöнöн артыштöм мог вылö, а сiдзжö гражданалöн юалöмъяс вылö вочавидзöм могысь.

51 статья. Бöрйысьöмводзвывса агитация. Референдум кузя агитация

1. Бöрйысьöмводзвывса агитация – тайö удж, мый нуöдсьö бöрйысян кампания кадö да сылöн могыс – ышöдны либö корны бöрйысьысьясöс гöлöсуйтны кандидат, кандидатъяс, кандидатъяслöн список, списокъяс вöсна либö сылы (налы) паныд.

2. Референдум кузя агитация – тайö удж, мый нуöдсьö референдум кампания кадö да сылöн могыс – ышöдны либö корны референдумын участвуйтысьясöс ошкыны референдум нуöдан водзмöстчöмсö либö татшöмторйысь öткажитчыны, референдум вылын гöлöсуйтны либö öткажитчыны гöлöсуйтöмысь, ошкыны либö дугöдны референдум вылын индöм юалöмсö.

3. Россия Федерацияса гражданалöн, общественнöй öтувъяслöн эм право оланпас серти позяна формаясын да оланпаслы лöсялана ногöн нуöдны бöрйысьöмводзвывса агитация, референдум кузя агитация.

4. Бöрйысян кампания кадö нуöдан бöрйысьöмводзвывса агитацияöн лыддьыссьö:

1) ышöдны гöлöсуйтны кандидат, кандидатъяс, кандидатъяслöн список, списокъяс вöсна либö сылы (налы) паныд;

2) вылöджык пуктыны кутшöмкö кандидатöс, бöрйысян öтувöс, торйöн кö, индыны сы вылö, кутшöм кандидат вöсна, кутшöм кандидатъяслöн список вöсна, кутшöм бöрйысян öтув вöсна кутас гöлöсуйтны бöрйысьысь (сэтшöм случай кындзи, кор юöртöны (йöзöдöны) общественнöй видзöдлас юасян помшуöмъяс Федеральнöй оланпаслöн 46 статьяса 2 пункт серти);

3) пасйыны позяна лоöмторъяссö сэтшöм случай дырйи, кор сiйö либö мöд кандидатöс лоö бöрйöма либö абу бöрйöма, кандидатъяслысь сiйö либö мöд списоксö лэдзöма либö абу лэдзöма юклыны депутатскöй мандатъяс;

4) паськöдны юöр, кöнi ёна тöдчö, кутшöм кандидат (кутшöм кандидатъяс), бöрйысян öтув йылысь юöр медпаськыд бур да лёк комментарийясöн;

5) паськöдны кандидатлöн удж йылысь юöр, мый абу йитчöма сылöн профессиональнöй удж серти либö аслас служебнöй (чина) могъяс збыльмöдöмкöд;

6) удж, мый отсалö бöрйысьысьяслы петкöдлыны кандидат, кандидатöс вöзйöм бöрйысян öтув, кандидатъяслöн список йылысь бур либö лёк видзöдлас.

5. Удж, кутшöмöс вöчöны йöзöс юöртан средство лэдзысь организацияяс петкöдлысьяс профессиональнöй удж збыльмöдiгöн да кутшöмöс индöма тайö статьяса 4 юкöнлöн 1 подпунктын, лыддьыссьö бöрйысьöмводзвывса агитацияöн сэтшöм случай дырйи, кор тайö уджсö вöчöма сы могысь, медым ышöдны бöрйысьысьясöс гöлöсуйтны кандидат, кандидатъяс, кандидатъяслöн список, списокъяс вöсна либö сылы (налы) паныд, а удж, кутшöмöс индöма тайö статьяса 4 юкöнлöн 2 – 6 подпунктъясын, - сэтшöм случай дырйи, кор тайö уджсö вöчöма та могысь абу öтчыд.

6. Бöрйысьöмводзвывса агитация, референдум кузя агитация нуöдан пöрадок да условиеяс, найöс нуöдöм дырйи дзескöдöмъяс урчитсьöны Федеральнöй оланпасöн, тайö Оланпасöн.

52 статья. Агитация кад

1. Агитация заводитчö кандидатöс, кандидатъяслысь список вöзъян лунсянь, референдум нуöдöм кузя водзмöстчысь группа пасйöмсянь. Агитация помасьö меставывса кад серти ноль часын гöлöсуйтан лунöдз öти сутки водзвыв.

2. Бöрйысьöмводзвывса агитация, референдум кузя агитация телерадиовещание организациялöн каналъясын да газет-журналъясын нуöдсьö кадколастö, мый заводитчö гöлöсуйтан лунöдз 28 лун водзвыв да помасьö меставывса кад серти ноль часын гöлöсуйтан лунöдз öти сутки водзвыв.

3. Бöрйысьöмводзвывса агитация, референдум кузя агитация гöлöсуйтан лунö да сы водзвыв лунö нуöдны оз позь.

4. Агитационнöй газет-журналъяс (листовкаяс, плакатъяс да мукöд материал), кутшöмъясöс öшöдöма зданиеяс да стрöйбаяс вылö федеральнöй оланпасöн урчитöм пöрадок серти, сэтшöм зданиеяс кындзи, кытчö индöма комиссияяссö, гöлöсуйтöм вылö жыръяссö, да сiйö зданиеö пыранiнсянь 50 метрысь абу матынджык, кольöны гöлöсуйтан лунö вöвлöм местаясö.

53 статья. Государственнöй либö муниципальнöй киын кутан жыръясын собраниеясöн агитационнöй публичнöй мероприятиеяс нуöдöмöн бöрйысьöмводзвывса агитация, референдум кузя агитация нуöдан условиеяс

1. Пасйöм кандидатлöн, кандидатлысь список пасйысь бöрйысян öтувлöн, референдум нуöдöм кузя водзмöстчысь группалöн, референдумын участвуйтысь мукöд группалöн шыöдчöм кузя бöрйысьöмъяс, референдум тшупöд серти лöсялöмöн жырсö, мый лöсялö государственнöй либö муниципальнöй киын кутан агитационнöй публичнöй мероприятиеяс нуöдöм вылö, дон босьттöг сетсьö жыр киын эмбур кутысьöн кад вылö, мый урчитöма бöрйысьöмъяс либö референдум котыртысь комиссияöн, пасйöм кандидатлы, сылöн дöвереннöй йöзлы, бöрйысян öтув петкöдлысьяслы бöрйысьысьяскöд, а референдум нуöдöм кузя водзмöстчысь группа петкöдлысьяслы да референдумын участвуйтысь мукöд группалы – референдумын участвуйтысьяскöд аддзысьлöм вылö. Та дырйи лöсялана комиссиялы колö сетны öткодь условиеяс пасйöм кандидатъяслы да кандидатъяслысь списокъяс пасйысь бöрйысян öтувъяслы, референдум нуöдöм кузя водзмöстчысь группалы да референдумын участвуйтысь мукöд группалы индöм мероприятиеяс нуöдöм вылö.

2. Кор тайö статьялöн 1 юкöнын индöм жырйыс, кыдзи и жырйыс, мый киас кутö организация, кодлöн бöрйысьöмъяс индöм йылысь решение йылысь юöртан (йöзöдан), референдум индöм йылысь решение официальнöя йöзöдан лун вылö аслас уставнöй (öтвывтöм) капиталын пайыс (чöжöсыс) Россия Федерациялöн, Россия Федерацияса субъектъяслöн да (либö) муниципальнöй юкöнъяслöн, мый ыджыдджык 30 прöчентысь, вöлi сетöма öти пасйöм кандидатлы, бöрйысян öтувлы, референдум нуöдöм кузя водзмöстчысь группалы (референдумын участвуйтысь мукöд группалы), сэки жыр киын кутысьлöн, эмбур вöдитысьлöн абу правоыс öткажитны мöд пасйöм кандидатлы, бöрйысян öтувлы, референдум нуöдöм кузя водзмöстчысь группалы (референдумын участвуйтысь мукöд группалы) жыр сетöмын сэтшöм жö условиеяс серти мöд кадö агитационнöй кад мунöм дырйи.

Сэтшöм случай дырйи, кор жырсö сетöма пасйöм кандидатлы, бöрйысян öтувлы, референдум нуöдöм кузя водзмöстчысь группалы (референдумын участвуйтысь мукöд группалы), сэки жыр киын кутысьлы, эмбур вöдитысьлы жыр сетан лун бöрын мöд лунысь оз сёрджык колö юöртны гижöмöн муниципальнöй юкöнса бöрйысян комиссиялы, лöсялана жыр инпас серти мутасса бöрйысян комиссиялы жыр сетöм йылысь, условиеяс йылысь, мый серти сiйöс сетöма, а сiдзжö сы йылысь, кор сiйö жырсö агитационнöй кад мунöм дырйи лоö сетöма мукöд пасйöм кандидатлы, бöрйысян öтувлы, референдум нуöдöм кузя мукöд группалы (референдумын участвуйтысь водзмöстчысь группалы).

3. Комиссиялы, кодлы воис пасйöм кандидатлы, бöрйысян öтувлы, референдум нуöдöм кузя водзмöстчысь группалы (референдумын участвуйтысь мукöд группалы) жыр сетöм йылысь уведомление, уведомление воöмсянь 2 суткиöн колö пасйыны сэтысь юöрсö öтув вöдитчана юöртан да телекоммуникационнöй «Öтуввез» сетьын либö мöд ногöн юöртны та йылысь мукöд пасйöм кандидатлы, бöрйысян öтувлы, референдумын участвуйтысь мукöд группалы (референдум нуöдöм кузя водзмöстчысь группалы).

4. Пасйöм кандидатъяслöн, налöн дöвереннöй йöзлöн, кандидатъяслысь список пасйысь бöрйысян öтувъяс петкöдлысьяслöн бöрйысьысьяскöд, а референдум нуöдöм кузя водзмöстчысь группа петкöдлысьяслöн да референдумын участвуйтысь мукöд группалöн – референдумын участвуйтысьяскöд аддзысьлöмъяс нуöдöм вылö тайö статьяса 1 да 2 юкöнъясын индöм жыръяс сетöм вылö шыöдчöмъяс видлавсьöны жыръяс киын кутысьяскöд, эмбур вöдитысьяскöд индöм шыöдчöмъяс сетан лунсянь 3 лунöн.

54 статья. Бöрйысьöмводзвывса агитация, референдум кузя агитация нуöдö­м вылö государственнöй дiнмуса (Коми Республикаса), муниципальнöй газет-журнал редакцияясöн дон босьттöг печатнöй плöщадь сетан условиеяс

1. Бöрйысьöмъяс, референдум тшупöд серти лöсялöмöн государственнöй дiнмуса (Коми Республикаса) да муниципальнöй газет-журналъяслöн редакцияяслы, кутшöмъяс лэдзöны найöс вежоннас öтчыдысь оз гежöдджыка, колö сетны дон босьттöг печатнöй плöщадь бöрйысьöмводзвывса агитация, референдум кузя агитация нуöдöм вылö öткодь условиеяс серти Федеральнöй оланпасöн, тайö Оланпасöн урчитöм пöрадок серти.

Сэтшöм случай дырйи, кор муниципальнöй юкöнын сэтшöм газет-журналыс абу, мый петалö вежоннас öтчыдысь оз гежöдджыка, кодъяслöн редакция учредительясöн (öтув учредитысьясöн) меставывса асвеськöдлан органъясöс бöрйöм йылысь решение йылысь официальнöя юöртан (йöзöдан), меставывса референдум индöм йылысь решение официальнöя йöзöдан лун вылö лоöны меставывса асвеськöдлан органъяс да лöсялана муниципальнöй юкöнлöн муниципальнöй организацияяс, да (либö) кодъяслы меставывса асвеськöдлан органъясöс бöрйöм йылысь решение йылысь официальнöя юöртан (йöзöдан), меставывса референдум индöм йылысь решение официальнöя йöзöдан лун водзвыв воын сетлiсны налöн удж вылö субсидияясöн да (либö) субвенцияясöн муниципальнöй отсöг лöсялана муниципальнöй юкöнлöн меставывса бюджетлöн сьöм тшöт весьтö, да (либö) кодъяслöн уставнöй (öтвывтöм) капиталын меставывса асвеськöдлан органъясöс бöрйöм йылысь решение официальнöя юöртан (йöзöдан), меставывса референдум индöм йылысь решение официальнöя йöзöдан лун вылö эм лöсялана муниципальнöй юкöнлöн пай (чöжöс), сэки пасйöм кандидатъяслы, кандидатъяслысь список пасйысь бöрйысян öтувъяслы, референдум нуöдöм кузя водзмöстчысь группалы, референдумын участвуйтысь мукöд группалы бöрйысьöмводзвывса агитация, референдум кузя агитация нуöдöм вылö печатнöй плöщадь оз сетсьы.

2. Бöрйысян öтувлöн, кодi вöзйис вöвлöм матысса лöсялана бöрйысьöмъяс вылын кандидатъяслысь список, кутшöм вöсна гöлöсуйтiс 3 прöчентысь этшаджык бöрйысьысь, кодъяс участвуйтiсны гöлöсуйтöмын, да кодöс эз лэдзны депутатскöй мандатъяс юклöмö, абу право дон босьттöг вöдитчыны печатнöй плöщадьöн. Татшöм случай дырйи бöрйысян öтувлöн эм право лöсялана сёрнитчöм вылö подуласьöмöн босьтны дон босьттöг сетана став печатнöй плöщадьысь сылы сетана пайсö либö сылысь юкöнсö сы мында мынтöмöн, мый оз вермы лоны унджык печатнöй плöщадь донысь, мый резервируйтöны государственнöй дiнмуса (Коми Республикаса) да муниципальнöй газет-журналъяслöн редакцияяс Федеральнöй оланпаслöн 52 статьяса 2 пункт, тайö Оланпаслöн 55 статьяса 1 юкöн серти агитация нуöдö­м могысь.

Тайö юкöнöн артыштöм сёрнитчöм вылö подуласьöмöн сетана печатнöй плöщадьсö юклöны Федеральнöй оланпасöн, тайö Оланпасöн урчитöм пöрадок серти дон босьттöг печатнöй плöщадь юклöм могысь.

3. Государственнöй дiнмуса (Коми Республикаса) да (либö) муниципальнöй газет-журналъяслöн редакцияяслысь лыддьöгсö, кодъяслы колö сетны бöрйысьöмводзвывса агитация, референдум кузя агитация нуöдöм вылö печатнöй плöщадь, йöзöдö бöрйысьöмъяс, референдум котыртысь комиссия олöмö пöртысь власьт органöн индöмöн, кутшöмöс уполномочитöма збыльмöдны йöзöс юöртан средствояс пасйöм кузя могъяс.

4. Государственнöй дiнмуса (Коми Республикаса), муниципальнöй газет-журналъяслöн быд редакцияöн дон босьттöг сетана став медэтша (А3 формат) печатнöй плöщадьыс бöрйысьöмводзвывса агитация нуöдан став кад вылö сетсьö со мыйта:

1) öти мандата бöрйысян кытш кузя Коми Республикаса Государственнöй Сöветлöн депутатö пасйöм кандидатлы – государственнöй дiнмуса (Коми Республикаса) газет-журналъясын газетлöн 1/3 лист бок;

2) öтувъя бöрйысян кытш кузя Коми Республикаса Государственнöй Сöветлöн депутатö кандидатъяслысь список пасйысь бöрйысян öтувлы - государственнöй дiнмуса (Коми Республикаса) газет-журналъясын газетлöн 1/2 лист бок;

3) Коми Республикаса референдум нуöдöм кузя водзмöстчысь группалы, референдумын участвуйтысь мукöд группалы - государственнöй дiнмуса (Коми Республикаса) газет-журналъясын газетлöн 1лист бок;

4) меставывса референдум нуöдöм кузя водзмöстчысь группалы, референдумын участвуйтысьяслöн мукöд группалы – муниципальнöй газет-журналъясын газетлöн 1 лист бок;

5) öти мандата (уна мандата) бöрйысян кытш кузя муниципальнöй юкöнса бöрйöм органлöн депутатö став пасйöм кандидатлы – муниципальнöй газет-журналъясын газетлöн 1/8 лист бок;

6) öтувъя бöрйысян кытш кузя муниципальнöй юкöнса бöрйöм органлöн депутатö кандидатъяслысь список пасйысь бöрйысян öтувлы – муниципальнöй газет-журналъясын газетлöн 1/6 лист бок;

7) меставывса асвеськöдлан бöръян чина мортлöн чинö пасйöм кандидатлы - муниципальнöй газет-журналъясын газетлöн 1/4 лист бок.

5. Коми Республикаса Государственнöй Сöветö депутатöс (депутатъясöс), муниципальнöй юкöнса бöрйöм органö депутатöс (депутатъясöс) содтöд либö выль пöв бöрйöм дырйи, меставывса асвеськöдлан бöръян чинö выльысь бöрйöм дырйи, а сiдзжö сэки, кор бöрйысьöмъяс вылын гöлöсуйтöмсö вештöма, медым кандидатъясöс, кандидатъяслысь список содтöд вöзйыны да нуöдны водзö бöрйысьöмъяс Федеральнöй оланпаслöн 38 статьяса 33 пунктöн артыштöм подувъяс серти, сэки бöрйысьöмводзвывса агитация нуöдöм вылö газет-журналъяслöн быд редакцияöн дон босьттöг сетана став медэтша (А3 формат) печатнöй плöщадьыс артавсьö медшöр бöрйысьöмъяс нуöдöм дырйи газет-журналъяслöн быд редакцияöн дон босьттöг сетана став медэтша (А3 формат) печатнöй плöщадьысь джынйыс, мый урчитöма тайö статьяса 4 юкöнöн.

6. Кандидатъясöс, кандидатъяслысь список пасйöм бöрын, но гöлöсуйтан лунöдз 30 лунысь оз сёрджык государственнöй дiнмуса (Коми Республикаса), муниципальнöй лöсялана газет-журналлöн редакция бöрйысьöмъяс котыртысь бöрйысян комиссияöн урчитöм пöрадок серти нуöдö пудъясьöм, медым юклыны став пасйöм кандидат, бöрйысян öтув костын дон босьттöг сетан печатнöй плöщадь да медым урчитны налысь бöрйысьöмводзвывса агитационнöй материалъяс дон босьттöг йöзöдан кадпассö.

Пудъясьöм дырйи эм право сэнi лоны бöрйысьöмъяс котыртысь бöрйысян комиссияö, улынджык сулалысь комиссияö пырысьяслы, налöн аппаратö пырысьяслы, пасйöм кандидатъяслы да (либö) налöн дöвереннöй йöзлы, кандидатъяслысь список пасйысь бöрйысян öтувъяслöн уполномочитöм петкöдлысьяслы да (либö) дöвереннöй йöзлы.

Пудъясьöмлысь помшуöмъяссö оформитöны сёрнигижöдöн.

Пудъясьöмöн лöсьöдöм дон босьттöг печатнöй плöщадь юклан графиксö йöзöдöны лöсялана газет-журналын.

7. Сэтшöм случай дырйи, кор кандидат, бöрйысян öтув, референдум нуöдöм кузя водзмöстчысь группа, референдумын участвуйтысь мукöд группа öткажитчö бöрйысьöмводзвывса агитация, референдум кузя агитация нуöдöм вылö сылы дон босьттöг сетöм печатнöй плöщадьысь, сэки налы колö агитационнöй материал йöзöдан лунöдз 5 лунысь оз сёрджык юöртны та йылысь гижöмöн газет-журнал редакциялы, кодлöн эм право вöдитчыны мездмöм печатнöй плöщадьöн аслас кöсйöм серти, сы лыдын сетны сiйöс дон босьтöмöн мукöд кандидатлы, мукöд бöрйысян öтувлы, референдумын участвуйтысь мукöд группалы, кодъяс шыöдчисны, медым босьтны татшöм печатнöй плöщадьсö.

8. Бöрйысьöмводзвывса агитация, референдум кузя агитация нуöдöм вылö газет-журналын дон босьттöг печатнöй плöщадь сетсьö сёрнитчöм серти, мый кырамалöны гижöмöн лöсялана газет-журнал редакция да кандидат, бöрйысян öтув, референдум нуöдöм кузя водзмöстчысь группаöс, референдумын участвуйтысь мукöд группаöс петкöдлысь костын печатнöй плöщадь сеттöдз.

9. Сэтшöм случай дырйи, кор öти и сiйö жö мутасын öтпырйö нуöдöны некымын бöрйысян кампания да кор газет-журналын агитация нуöдан кадколастыс индöм кампанияяслöн öткодь, сэки пасйöм кандидатлöн, кодöс вöзйöма öтпырйö некымын бöрйысян кытшын уна сикас бöрйысьöмъясын, эм право босьтны государственнöй дiнмуса (Коми Республикаса) да муниципальнöй газет-журналъясын дон босьттöг печатнöй плöщадь сы мында, мый абу унджык сыысь, мында сетсьö сылы ыджыдджык тшупöда бöрйысьöмъяс вылын.

10. Сэтшöм случай дырйи, кор öти и сiйö жö мутасын öтпырйö нуöдöны некымын бöрйысян кампания, референдум кампания да кор газет-журналын агитация нуöдан кадколастыс индöм кампанияяслöн öткодь, сэки дон босьттöг сетан печатнöй плöщадьлысь öтувъя мындасö оз содтыны газет-журнал редакциякöд сёрнитчытöг.

55 статья. Бöрйысьöмводзвывса агитация, референдум кузя агитация нуöдö­м вылö газет-журнал редакцияясöн дон босьтöмöн печатнöй плöщадь сетан условиеяс

1. Бöрйысьöмъяс, референдум тшупöд серти лöсялöмöн государственнöй дiнмуса (Коми Республикаса) да муниципальнöй газет-журналъяслöн редакцияяслы, кутшöмъяс лэдзöны найöс вежоннас öтчыдысь оз гежöдджыка, колö сетны бöрйысьöмводзвывса агитация, референдум кузя агитация нуöдöм вылö дон босьтöмöн печатнöй плöщадь öткодь условиеяс серти. Та могысь государственнöй дiнмуса (Коми Республикаса) да муниципальнöй газет-журналъяслöн редакцияяслы колö резервируйтны печатнöй плöщадь.

2. Пасйöм кандидатъяслы, кандидатъяслысь списокъяс пасйысь бöрйысян öтувъяслы дон босьтöмöн печатнöй плöщадь сетан правоыс сетсьö государственнöй, муниципальнöй, а сiдзж­ö абу государственнöй газет-журнал редакцияяслы, кутшöмъяс лöсялöны Федеральнöй оланпаслöн 50 статьяса 4 пунктöн урчитöм корöмъяслы, кодъяс йöзöдiсны дон йылысь (Россия Федерацияса валютаын) да печатнöй плöщадьысь мынтысян мукöд условие йылысь юöрсö бöрйысьöмъяс йылысь решение официальнöя юöртан (йöзöдан) лунсянь 30 лун мысти эз сёрджык да сiйö жö каднас сетiсны индöм юöрсö да бöрйысьöмводзвывса агитация нуöдöм вылö печатнöй плöщадь сетны дасьлун йылысь уведомление бöрйысьöмъяс котыртысь бöрйысян комиссияö.

Референдум нуöдöм кузя водзмöстчысь группалы, референдумын участвуйтысь мукöд группалы дон босьтöмöн печатнöй плöщадь сетан правоыс сетсьö государственнöй, муниципальнöй, а сiдзж­ö абу государственнöй газет-журнал редакцияяслы, кутшöмъяс лöсялöны Федеральнöй оланпаслöн 50 статьяса 4 пунктöн урчитöм корöмъяслы, кодъяс йöзöдiсны дон йылысь (Россия Федерацияса валютаын) да печатнöй плöщадьысь мынтысян мукöд условие йылысь юöрсö да кодъяс сетiсны индöм юöрсö референдум кузя комиссияö медводдза агитационнöй материал лэдзан лунöдз 1 лунысь эз сёрджык.

3. Бöрйысьöмводзвывса агитация, референдум кузя агитация нуöдöм вылö тайö статьяса 1 юкöнын индöм государственнöй дiнмуса (Коми Республикаса) да муниципальнöй газет-журнал редакцияясöн дон босьтöмöн сетöм резервируйтöм öтувъя печатнöй плöщадьыс оз вермы лоны этшаджык дон босьттöг печатнöй плöщадьысь, мый урчитöма тайö Оланпаслöн 54 статьяса 4 да 5 юкöнъясöн, да сiйö оз вермы лоны унджык тайö Оланпаслöн 54 статьяса 4 юкöнлöн 1 – 3 пунктъясöн урчитöм нёль пöв мындаысь, а тайö Оланпаслöн 54 статьяса 4 юкöнлöн 4 – 7 пунктъясöн урчитöм дас пöв мындаысь.

Государственнöй да муниципальнöй газет-журнал редакцияясöн, кутшöмъяслы оз ков быть сетны лöсялана бöрйысьöмъяс, референдум вылын дон босьттöг бöрйысьöмводзвывса агитация, референдум нуöдöм кузя агитация нуöдöм вылö печатнöй плöщадь, резервируйтöм öтувъя печатнöй плöщадьсö урчитöны государственнöй да муниципальнöй газет-журналъяслöн редакцияяс ас кежысь.

4. Абу государственнöй газет-журналъяслöн редакцияяслöн, кодъяс збыльмöдiсны тайö статьялысь 2 юкöн, эм право öткажитны сетны бöрйысьöмводзвывса агитация, референдум нуöдöм кузя агитация нуöдöм вылö печатнöй плöщадьсö кöть кутшöм кандидатлы, кöть кутшöм бöрйысян öтувлы, референдумын участвуйтысь водзмöстчысь группалы, референдумын участвуйтысь кöть кутшöм мукöд группалы.

5. Абу государственнöй газет-журналъяслöн редакцияясöн сетан печатнöй плöщадьысь мынтысян донлы да условиеяслы колö лоны öткодьöн став пасйöм кандидатлы, бöрйысян öтувлы, референдум нуöдöм кузя водзмöстчысь группалы да референдумын участвуйтысь мукöд группалы. Тайö корöмыс оз инмы абу государственнöй газет-журналъяслöн редакцияяслы, мый учредитöма кандидатъясöн, бöрйысян öтувъясöн, гражданаöн, кодъяс пырöны референдум нуöдöм кузя водзмöстчысь группаö.

6. Сэтшöм случай дырйи, кор кандидат, бöрйысян öтув, референдум нуöдöм кузя водзмöстчысь группа, референдумын участвуйтысь мукöд группа öткажитчöны бöрйысьöмводзвывса агитация, референдум нуöдöм кузя агитация нуöдöм вылö дон босьтöмöн печатнöй плöщадьöн вöдитчöмысь, сэки налы колö агитационнöй материал йöзöдан лунöдз 5 лунысь оз сёрджык юöртны та йылысь гижöмöн лöсялана газет-журнал редакциялы, кодлöн эм право вöдитчыны прöстмöм печатнöй плöщадьöн аслас видзöдлас серти, сы лыдын сетны дон босьтöмöн сiйöс мукöд кандидатлы, мукöд бöрйысян öтувлы, референдумын участвуйтысь мукöд группалы, кодъяс шыöдчисны татшöм печатнöй плöщадь босьтöм вылö.

7. Бöрйысьöмводзвывса агитация, референдум кузя агитация нуöдöм вылö газет-журналын дон босьтöмöн печатнöй плöщадь сетсьö сёрнитчöм серти, мый кырамалöны гижöмöн лöсялана газет-журнал редакция да кандидат, бöрйысян öтув, референдум нуöдöм кузя водзмöстчысь группаöс, референдумын участвуйтысь мукöд группаöс петкöдлысь костын печатнöй плöщадь сеттöдз.

8. Бöрйысьöмводзвывса агитация, референдум кузя агитация нуöдöм вылö газет-журналын дон босьтöмöн печатнöй плöщадь сетсьö сöмын водзвыв мынтысян условие серти.

56 статья. Бöрйысьöмводзвывса агитация, референдум кузя агитация нуöдö­м вылö телерадиовещание организацияясöн дон босьттöг эфирнöй кад сетан условиеяс

1. Бöрйысьöмъяслöн, референдумлöн тшупöд серти лöсялöмöн государственнöй дiнмуса (Коми Республикаса) да муниципальнöй телерадиовещание организацияяслы колö сетны дон босьттöг эфирнöй кад, медым нуöдны бöрйысьöмводзвывса агитация, референдум кузя агитация öткодь условиеяс серти.

Сэтшöм случай дырйи, кор муниципальнöй юкöнын абу телерадиовещание организация, кутшöмöс учредитысьöн (öтлаын учредитысьöн) либö кутшöмöс меставывса асвеськöдлан органъясö бöрйысьöъяс индöм йылысь решение йылысь официальнöя юöртан (йöзöдан), меставывса референдум индöм йылысь решение официальнöя йöзöдан лун вылö лоöны учредитысьясöн (öтлаын учредитысьясöн), лоöны меставывса асвеськöдлан органъяс да лöсялана муниципальнöй юкöнса муниципальнöй организацияяс, да (либö) кутшöмъяслы меставывса асвеськöдлан органъясö бöрйысьöъяс индöм йылысь решение йылысь официальнöя юöртан (йöзöдан), меставывса референдум индöм йылысь решение официальнöя йöзöдан лун водзвыв воын сетлiсны налöн удж вылö муниципальнöй отсöг субсидияясöн да (либö) субвенцияясöн лöсялана муниципальнöй юкöнса меставывса бюджетлöн сьöм тшöт весьтö, да (либö) кутшöмъяслöн уставнöй (öтвывтöм) капиталын меставывса асвеськöдлан органъясö бöрйысьöмъяс индöм йылысь решение йылысь официальнöя юöртан (йöзöдан), меставывса референдум индöм йылысь решение официальнöя йöзöдан лун вылö эм лöсялана муниципальнöй юкöнлöн пай (чöжöс), сэки бöрйысьöмводзвывса агитация, референдум кузя агитация нуöдöм вылö дон босьттöг эфирнöй кад пасйöм кандидатъяслы, кандидатъяслысь список пасйысь бöрйысян öтувъяслы, референдум нуöдöм кузя водзмöстчысь группалы, референдумын участвуйтысь мукöд группалы оз сетсьы.

2. Дон босьттöг эфирнöй кад, а тайö статьяса 8 юкöнын индöм случай дырйи сiдзжö государственнöй дiнмуса (Коми Республикаса) да муниципальнöй телерадиовещание организацияяслöн каналъяс вылын дон босьтöмöн эфирнöй кад сетсьö лöсялöмöн пасйöм кандидатъяслы, кандидатъяслысь список пасйысь бöрйысян öтувъяслы öткодь условиеяс серти (сетöм эфирнöй кад, эфирö петан кад да мукöд условиеяс).

Государственнöй дiнмуса (Коми Республикаса) да муниципальнöй телерадиовещание организацияяслöн каналъяс вылын дон босьттöг эфирнöй кад сетсьö öткодь условиеяс серти референдум индöм йылысь решение официальнöя йöзöдöм бöрын сöмын референдум нуöдöм кузя водзмöстчысь группалы да референдумын участвуйтысь мукöд группалы, кодъясöн петкöдчöны общественнöй öтувъяслöн (налöн тэчаса юкöдувъяслöн) юрнуöдысь органъяс, кутшöмъясöс индöма Федеральнöй оланпасса 42 статьялöн 2 пунктын, кор наöн вöзйöм кандидатъяслысь списокъяссö лэдзöма юклыны депутатскöй мандатъяс Россия Федерацияса Федеральнöй Собраниелöн Государственнöй Думаын да (либö) лöсялöмöн Коми Республикаса Государственнöй Сöветын, муниципальнöй юкöнлöн бöрйöм органын референдум тшупöд серти либö кор наöн вöзйöм кандидатъяслöн федеральнöй списокъяслы сетöма депутатскöй мандатъяс «Россия Федерацияса Федеральнöй Собраниелöн Государственнöй Думаса депутатъяс йылысь» Федеральнöй оланпаслöн 82.1 статья, тайö Оланпаслöн 82 статья серти.

3. Государственнöй дiнмуса (Коми Республикаса) да (либö) муниципальнöй телерадиовещание организацияяслысь лыддьöг, кодъяс сетöны бöрйысьöмводзвывса агитация, референдум кузя агитация нуöдöм вылö эфирнöй кад, йöзöдö йöзöс юöртан средствояс пасйöм кузя могъяс збыльмöдны уполномочитöм олöмö пöртысь власьт органлöн индöм серти бöрйысьöмъяс котыртысь комиссия.

4. Государственнöй дiнмуса (Коми Республикаса) телерадиовещание организацияяслы колö сетны тайö статьялöн 2 юкöнын индöм эфирнöй кад пасйöм кандидатъяслы, кандидатъяслысь список пасйысь бöрйысян öтувъяслы, медым нуöдны Коми Республикаса Государственнöй Сöветö бöрйысьöмъяс вылын бöрйысьöмводзвывса агитация, а сiдзжö Коми Республикаса референдум нуöдöм кузя водзмöстчысь группалы да референдумын участвуйтысь мукöд группалы, кутшöмъясöс индöма тайö статьялöн 2 юкöнын, медым нуöдны Коми Республикаса референдум кузя агитация.

Муниципальнöй телерадиовещание организацияяслы колö сетны тайö статьялöн 2 юкöнын индöм эфирнöй кад пасйöм кандидатъяслы, кандидатъяслысь список пасйысь бöрйысян öтувъяслы, медым нуöдны меставывса асвеськöдлан органъясö бöрйысьöмъяс вылын бöрйысьöмводзвывса агитация, а сiдзжö меставывса референдум нуöдöм кузя водзмöстчысь группалы да референдумын участвуйтысь мукöд группалы, кутшöмъясöс индöма тайö статьялöн 2 юкöнын, медым нуöдны меставывса референдум кузя агитация.

Сетана эфирнöй кадсö колö индыны лöсялана телерадиовещание организацияöн урчитöм кадö, кор теле- да радиопередачаяс дорö чукöртчöны медуна йöз.

5. Тайö статьяса 2 юкöнын индöм öтувъя эфирнöй кадлы, мый сетсьö государственнöй дiнмуса (Коми Республикаса) либö муниципальнöй телерадиовещание быд организацияöн бöрйысьöмводзвывса агитация, референдум кузя агитация нуöдöм вылö, колö лоны быд канал вылын 30 минутысь абу этшаджык уджалан лунъясын, а кор телерадиовещание организациялöн öтувъя вещайтан кадыс луннас кык часысь этшаджык – став вещайтан кадсьыс нёльöд юкöнсьыс абу этшаджык.

6. Тайö статьяса 2 юкöнын индöм öтувъя эфирнöй кадлы, мый сетсьö государственнöй дiнмуса (Коми Республикаса) либö муниципальнöй телерадиовещание быд организацияöн бöрйысьöмводзвывса агитация вылö, кор нуöдсьöны öти мандата (уна мандата) бöрйысян кытш кузя Коми Республикаса Государственнöй Сöветö, муниципальнöй юкöнса бöрйöм органö депутатöс (депутатъясöс) содтöд либö выльысь бöрйöмъяс вылö, колö лоны быд канал вылын 5 минутысь абу этшаджык уджалан лунъясын, а кор телерадиовещание организациялöн öтувъя вещайтан кадыс луннас 2 часысь этшаджык – став вещайтан кадсьыс 15 минут.

7. Тайö статьяса 2 юкöнын индöм öтувъя эфирнöй кадлы, мый сетсьö государственнöй дiнмуса (Коми Республикаса) либö муниципальнöй телерадиовещание быд организацияöн бöрйысьöмводзвывса агитация вылö, сэтшöм случай дырйи, кор бöрйысьöмъяс вылын гöлöсуйтöмсö вöлi вештöма, медым кандидатъясöс, кандидатъяслысь список вöзйыны содтöд да нуöдны водзö бöрйысьöмъяс Федеральнöй оланпаслöн 38 статьяса 33 пунктöн артыштöм подувъяс серти, сэки колö лоны быд канал вылын 1 минутысь абу этшаджык уджалан лунъясын, а кор телерадиовещание организациялöн öтувъя вещайтан кадыс луннас кык часысь этшаджык – став вещайтан кадсьыс 1/120 юкöнысь абу этшаджык.

8. Бöрйысян öтувлöн, кодi вöзйис вöвлöм матысса лöсялана бöрйысьöмъяс вылын кандидатъяслысь список, мый вöсна гöлöсуйтiс 3 прöчентысь эз этшаджык бöрйысьысь, кодъяс участвуйтiсны гöлöсуйтöмын, да кодöс эз лэдзны депутатскöй мандатъяс юклöмö, эм право дон босьттöг вöдитчыны эфирнöй кадöн. Татшöм случай дырйи бöрйысян öтувлöн эм право лöсялана сёрнитчöм вылö подуласьöмöн босьтны дон босьттöг сетана став эфирнöй кадысь сылы колана пайсö либö сылысь юкöнсö сы мында мынтöмöн, мый оз вермы лоны унджык эфирнöй кад донысь, мый резервируйтöны государственнöй дiнмуса (Коми Республикаса) да муниципальнöй телерадиовещание организацияяс Федеральнöй оланпаслöн 51 статьяса 6 пункт, тайö Оланпаслöн 57 статьяса 3 юкöн серти бöрйысьöмводзвывса агитация нуöдö­м могысь.

Тайö юкöнöн артыштöм сёрнитчöм вылö подуласьöмöн сетана эфирнöй кадсö юклöны Федеральнöй оланпасöн, тайö Оланпасöн урчитöм пöрадок серти дон босьттöг эфирнöй кад юклöм могысь.

9. Коми Республикаса Государственнöй Сöветö депутатъясöс бöрйöм вылын бöрйысьöмводзвывса агитация нуöдöм вылö тайö статьяса 2 юкöнын индöм öтувъя эфирнöй кадысь джынсö сетö государственнöй дiнмуса (Коми Республикаса) быд телерадиовещание организация öти мандата бöрйысян кытшъяс кузя пасйöм кандидатъяслы, мöд джынсö – кандидатъяслысь список пасйысь бöрйысян öтувъяслы.

Муниципальнöй юкöнса бöрйöм органö депутатъясöс бöрйöм вылын бöрйысьöмводзвывса агитация нуöдöм вылö сораса бöрйысян система серти тайö статьяса 2 юкöнын индöм öтувъя эфирнöй кадысь джынсö сетö муниципальнöй быд телерадиовещание организация öти мандата (уна мандата) бöрйысян кытшъяс кузя пасйöм кандидатъяслы, мöд джынсö – кандидатъяслысь список пасйысь бöрйысян öтувъяслы.

10. Тайö статьяса 2 юкöнын индöм öтувъя эфирнöй кадысь джынсьыс оз этшаджыксö колö сетны пасйöм кандидатъяслы, кандидатъяслысь список пасйысь бöрйысян öтувъяслы, медым нуöдны öтувъя дискуссияяс, «гöгрöс пызанъяс» да мукöд öтувъя агитационнöй мероприятие. Тайö правилöыс оз инмы, кор öти мандата (уна мандата) бöрйысян кытш кузя пасйöм быд кандидатлы сетöма тайö статьяса 2 юкöнын индöм став эфирнöй кадысь 5 минутысь этшаджык кад.

Öтувъя агитационнöй мероприятие нуöдöм вылö эфирнöй кад сетiгöн эфирнöй кад арталöны да сетöны торйöн пасйöм кандидатъяслы да бöрйысян öтувъяслы.

Референдум нуöдiгöн дон босьттöг став эфирнöй кадысь джынсьыс оз этшаджыксö колö сетны референдум кузя водзмöстчысь группалы, референдумын участвуйтысь мукöд группалы (тайö статьяса 2 юкöнлысь положение артыштöмöн), медым нуöдны öтувъя дискуссияяс, «гöгрöс пызанъяс» да мукöд öтувъя агитационнöй мероприятие.

11. Коми Республикаса Государственнöй Сöветö, муниципальнöй юкöнъясса бöрйöм органъясö депутатъясöс бöрйöм кузя бöрйысян кампания кадö нуöдöм пропорциональнöй бöрйысян система серти öтувъя агитационнöй мероприятиеын вермöны участвуйтны кандидатъяслысь списокъяс пасйысь бöрйысян öтувъясöс уполномочитöм петкöдлысьяс да налöн дöвереннöй йöз, а сiдзжö бöрйысян öтувöн пасйöм кандидатъяслöн списокö пыртöм йöз.

12. Коми Республикаса Государственнöй Сöветö, муниципальнöй юкöнъясса бöрйöм органъясö депутатъясöс бöрйöм кузя бöрйысян кампания кадö нуöдöм мажоритарнöй бöрйысян система серти öтувъя агитационнöй мероприятиеын вермöны участвуйтны лöсялана бöрйысян кытшъясын пасйöм кандидатъяс да налöн дöвереннöй йöз.

13. Меставывса асвеськöдлан бöръян чина йöзöс бöрйöм кузя бöрйысян кампания кадö нуöдöм öтувъя агитационнöй мероприятиеын вермöны участвуйтны меставывса асвеськöдлан бöръян чина мортлöн чинö пасйöм кандидатъяс, налöн дöвереннöй йöз, а сiдзжö бöрйысян öтувлысь лöсялана кандидатöс вöзйысь уполномочитöм петкöдлысьяс.

14. Пасйöм кандидатлöн, кандидатлысь список пасйысь бöрйысян öтувлöн, референдум нуöдöм кузя водзмöстчысь группалöн, референдум нуöдöмын мукöд группалöн эм право öткажитчыны участвуйтны öтувъя агитационнöй мероприятиеын. Та дырйи öтувъя агитационнöй мероприятие нуöдöм вылö индöм эфирнöй кадсö оз чинтыны, сы лыдын сэтшöм случай дырйи, кор индöм мероприятиеын вермас участвуйтны сöмын öти кандидат.

Öтувъя агитационнöй мероприятиеын участвуйтны öткажитчöм вöсна тайö статьяса 2 юкöнын индöм эфирнöй кадсö оз содтыны, мый сетöма пасйöм кандидатлы, кандидатлысь список пасйысь бöрйысян öтувлы, референдум нуöдöм кузя водзмöстчысь группалы, кодъяс öткажитчисны участвуйтны индöм мероприятиеын.

15. Кандидатъясöс, кандидатъяслысь список пасйöм бöрын, но гöлöсуйтан лунöдз 30 лунысь оз сёрджык, медым юклыны дон босьттöг сетан эфирнöй кад став пасйöм кандидатъяс да кандидатъяслысь список пасйысь бöрйысян öтувъяс костын, медым бöрйысьöмъяс котыртысь бöрйысян комиссиялы урчитны бöрйысьöмводзвывса агитационнöй материалъяс эфирö петан кадпас да кад, нуöдсьö пудъясьöм государственнöй дiнмуса (Коми Республикаса) да муниципальнöй телерадиовещание организацияясöс петкöдлысьясöн, а сiдзжö пасйöм кандидатъясöн либö налöн дöвереннöй йöзöн, кандидатъяслысь списокъяс пасйысь бöрйысян öтувъяслöн уполномочитöм петкöдлысьясöн либö дöвереннöй йöзöн участвуйтöмöн. Пудъясьöм нуöдан пöрадок урчитсьö бöрйысьöмъяс котыртысь бöрйысян комиссиялöн решениеöн.

 Пудъясьöмсö оформитöны сёрнигижöдöн. Пудъясьöм дырйи урчитöм эфирнöй кад юклан графиксö йöзöдö бöрйысьöмъяс котыртысь бöрйысян комиссия да индö бöрйысьöмъяс котыртысь бöрйысян комиссиялöн сайтын öтув вöдитчан юöртан да телекоммуникационнöй «Öтуввез» сетьын, а сiдзжö лöсялана телерадиовещание организациялöн сайтын.

16. Сэтшöм случай дырйи, кор кандидат, бöрйысян öтув, референдум нуöдöм кузя водзмöстчысь группа, референдумын участвуйтысь мукöд группа öткажитчöны бöрйысьöмводзвыса агитация, референдум кузя агитация нуöдöм вылö налы дон босьттöг сетöм эфирнöй кадысь, налы колö эфирö петтöдз 5 лунысь оз сёрджык, а сэтшöм случай дырйи, кор эфирыс лоö лöсялана пудъясьöм нуöдан лунсянь 5 лунысь водзджык – пудъясян лунö юöртны та йылысь гижöмöн лöсялана телерадиовещание организациялы, кодлöн эм право вöдитчыны прöстмöм эфирнöй кадöн аслас видзöдлас серти, сы лыдын сетны сiйöс дон босьтöмöн мукöд кандидатлы, мукöд бöрйысян öтувлы, референдумын участвуйтысь мукöд группалы, кодъяс шыöдчисны татшöм эфирнöй кад босьтöм могысь.

17. Бöрйысьöмводзвывса агитация, референдум кузя агитация нуöдöм вылö телерадиовещание организацияясöн сетан эфирнöй кад сетсьö сёрнитчöм серти, мый гижöмöн кырымалöма телерадиовещание организация да кандидат, бöрйысян öтув, референдум кузя водзмöстчысь группаöс, референдумын участвуйтысь мукöд группаöс петкöдлысь костын эфирнöй кад сеттöдз.

18. Сэтшöм случай дырйи, кор öти и сiйö жö мутасын öтпырйö нуöдöны некымын бöрйысян кампания да кор телерадиовещание организацияяслöн каналъясын агитация нуöдан кадколастыс индöм кампанияяслöн öткодь, сэки пасйöм кандидатлöн, кодöс вöзйöма öтпырйö некымын бöрйысян кытшын уна сикас бöрйысьöмъясын, эм право босьтны государственнöй дiнмуса (Коми Республикаса) да муниципальнöй телерадиовещание организацияяслöн каналъясын дон босьттöг эфирнöй кад сы мында, мый абу унджык сыысь, мында сетсьö сылы ыджыдджык тшупöда бöрйысьöмъяс вылын.

19. Сэтшöм случай дырйи, кор öти и сiйö жö мутасын öтпырйö нуöдöны некымын бöрйысян кампания, референдум кампания да кор телерадиовещание организацияяслöн каналъясын нуöдан кадколастыс индöм кампанияяслöн öткодь, сэки дон босьттöг сетан эфирнöй кадлысь öтувъя мындасö оз содтыны телерадиовещание организацияяскöд та кузя сёрнитчытöг.

57 статья. Бöрйысьöмводзвывса агитация, референдум кузя агитация нуöдö­м вылö телерадиовещание организацияясöн дон босьтöмöн эфирнöй кад сетан условиеяс

1. Бöрйысьöмъяслöн, референдумлöн тшупöд серти лöсялöмöн государственнöй дiнмуса (Коми Республикаса) да муниципальнöй телерадиовещание организацияяслы колö сетны дон босьтöмöн эфирнöй кад, медым нуöдны бöрйысьöмводзвывса агитация, референдум кузя агитация. Та могысь государственнöй дiнмуса (Коми Республикаса) да муниципальнöй телерадиовещание организацияяслы колö резервируйтны эфирнöй кад.

Эфирнöй кад мында да мынтысян условиеясыс став кандидатлы, кандидатъяслысь списокъяс пасйысь бöрйысян öтувлы, референдум кузя водзмöстчысь группалы, референдумын участвуйтысь мукöд группалы колö лоны öткодьöн.

2. Пасйöм кандидатъяслы, кандидатъяслысь списокъяс пасйысь бöрйысян öтувъяслы дон босьтöмöн эфирнöй кад сетан правоыс сетсьö государственнöй, муниципальнöй, а сiдзж­ö абу государственнöй телерадиовещание организацияяслы, кутшöмъяс лöсялöны Федеральнöй оланпаслöн 50 статьяса 4 пунктöн урчитöм корöмъяслы, кодъяс йöзöдiсны дон йылысь (Россия Федерацияса валютаын) да эфирнöй кадысь мынтысян мукöд условие йылысь юöрсö бöрйысьöмъяс индöм йылысь решение официальнöя юöртан (йöзöдан) лунсянь 30 лун мысти эз сёрджык да кодъяс сiйö жö каднас сетiсны индöм юöрсö да бöрйысьöмводзвывса агитация нуöдöм вылö эфирнöй кад сетны дасьлун йылысь уведомление бöрйысьöмъяс котыртысь бöрйысян комиссияö.

Референдум нуöдöм кузя водзмöстчысь группалы, референдумын участвуйтысь мукöд группалы дон босьтöмöн эфирнöй кад сетан правоыс сетсьö государственнöй, муниципальнöй, а сiдзж­ö абу государственнöй телерадиовещание организацияяслы, кутшöмъяс лöсялöны Федеральнöй оланпаслöн 50 статьяса 4 пунктöн урчитöм корöмъяслы, кодъяс йöзöдiсны дон йылысь (Россия Федерацияса валютаын) да эфирнöй кадысь мынтысян мукöд условие йылысь юöрсö да кодъяс сетiсны индöм юöрсö референдум кузя комиссияö медводдза агитационнöй материал лэдзан лунöдз 1 лунысь эз сёрджык.

3. Бöрйысьöмводзвывса агитация, референдум кузя агитация нуöдöм вылö дон босьтöмöн резервируйтöм öтувъя кадлы колö лоны сы мында, мыйта урчитöма öтувъя эфирнöй кад, мый индöма тайö Оланпаслöн 56 статьяса 5 – 7 юкöнъясын, либö сыысь унджык, но 2 пöв мындаысь абу унджык.

4. Абу государственнöй телерадиовещание организацияяслы, кодъяс кутчысисны тайö статьяса 2 юкöнлöн корöмъясö, колö сетны пасйöм кандидатъяслы, кандидатъяслысь список пасйысь бöрйысян öтувъяслы, референдум нуöдöм кузя водзмöстчысь группалы, референдумын участвуйтысь мукöд группалы дон босьтöмöн эфирнöй кад öткодь условиеяс серти.

5. Дон босьтöмöн сетан эфирнöй кадсö­ став пасйöм кандидатъяс да бöрйысян öтув костын юклöм могысь, лöсялана телерадиовещание организацияöн бöрйысьöмводзвывса агитационнöй материалъяс эфирö петан кадпас да кад урчитöм могысь нуöдсьö пудъясьöм. Пудъясьöм нуöдан пöрадоксö урчитö телерадиовещание организация ас кежысь.

Пудъясьöм дырйи эм право сэнi лоны пасйöм кандидатъяслы либö налöн дöвереннöй йöзлы, кандидатъяслысь списокъяс пасйысь бöрйысьöм öтувъясöс уполномочитöм петкöдлысьяслы либö налöн дöвереннöй йöзлы, бöрйысьöмъяс котыртысь бöрйысян комиссияö пырысьяслы, улынджык сулалысь бöрйысян комиссияö пырысьяслы, индöм комиссияяслöн аппаратъясын уджалысьяслы.

6. Сэтшöм случай дырйи, кор кандидат, бöрйысян öтув, референдум нуöдöм кузя водзмöстчысь группа, референдумын участвуйтысь мукöд группа öткажитчöны бöрйысьöмводзвыса агитация, референдум кузя агитация нуöдöм вылö налы дон босьтöмöн сетöм эфирнöй кадысь, налы колö эфирö петтöдз 5 лунысь оз сёрджык, а сэтшöм случай дырйи, кор эфирыс лоö лöсялана пудъясьöм нуöдан лунсянь 5 лунысь водзджык – пудъясян лунö юöртны та йылысь гижöмöн лöсялана телерадиовещание организациялы, кодлöн эм право вöдитчыны прöстмöм эфирнöй кадöн аслас видзöдлас серти, сы лыдын сетны сiйöс дон босьтöмöн мукöд кандидатлы, мукöд бöрйысян öтувлы, референдумын участвуйтысь мукöд группалы, кодъяс шыöдчисны татшöм эфирнöй кад босьтöм могысь.

7. Бöрйысьöмводзвывса агитация, референдум кузя агитация нуöдöм вылö телерадиовещание организацияясöн сетан эфирнöй кад сетсьö сёрнитчöм серти, мый гижöмöн кырымалöма телерадиовещание организация да кандидат, бöрйысян öтув, референдум кузя водзмöстчысь группаöс, референдумын участвуйтысь мукöд группаöс петкöдлысь костын эфирнöй кад сеттöдз.

8. Дон босьтöмöн эфирнöй кад сетöм йылысь сёрнитчöмын индöны татшöм условиеяс: бöрйысьöмводзвывса агитация, референдум кузя агитация нуöданног (форма), агитационнöй материал эфирö петан кадпас да кад, сетан эфирнöй кад мында, сыысь мынтысян ыджда да пöрадок, теле-, радиопередачаын журналистлöн участвуйтанног да условиеяс. Сёрнитчöмлöн условиеяс збыльмöдöм бöрын оформитöны услугаяс вöчöм йылысь акт да эфирнöй кадöн вöдитчöм йылысь справка, кöнi пасйöны, кыдзи збыльмöдöма сёрнитчöм вещайтан уджтас, уджтаслысь ним да сылысь эфирö петан кад индöмöн.

9. Бöрйысьöмводзвывса агитация, референдум кузя агитация нуöдöм вылö дон босьтöмöн эфирнöй кад сетсьö сöмын водзвыв мынтысян условие серти.

**7 юрпас. БÖРЙЫСЬÖМЪЯС ДА РЕФЕРЕНДУМ**

**СЬÖМÖН МОГМÖДÖМ**

58 статья. Бöрйысьöмъяс да референдум дасьтöм да нуöдöм сьöмöн могмöдöм

1. Рöскодсö, мый йитчö Коми Государственнöй Сöветö депутатъясöс бöрйöмкöд, меставывса асвеськöдлан органъясöс бöрйöмкöд, автоматизация средствояс уджöдöмкöд да сöвмöдöмкöд да бöрйысьöм котыртысьясöс да бöрйысьысьясöс велöдöмкöд, комиссиялысь удж могмöдöмкöд, вештöны бöрйысян комиссияяс ас кежысь лöсялана бюджетысь (Коми Республикаса республиканскöй бюджетысь да (либö) меставывса бюджетысь) тайö могъяс вылö сетöм сьöм тшöт весьтö. Индöм рöскодыс могмöдсьö сьöмöн лöсялана бюджетлöн рöскод юклöм йылысь вынсьöдöм бюджетнöй роспись серти, но бöрйысьöмъяс индöм йылысь решение йылысь официальнöя юöртан (йöзöдан) лунсянь 10 лунысь оз сёрджык.

2. Коми Республикаса референдум, меставывса референдум нуöдöмкöд йитчöм рöскодыс збыльмöдсьö индöм могъяс вылö сьöм тшöт весьтö лöсялöмöн Коми Республикаса республиканскöй бюджетысь, меставывса бюджетысь. Та дырйи лöсялöмöн Коми Республикаса республиканскöй бюджетысь либö меставывса бюджетысь комиссияяслы сетöм сьöм тшöт весьтö референдум нуöдöм йылысь решение официальнöя йöзöдтöдз збыльмöдсьö сöмын комиссияяслöн рö­скод, мый йитчö референдум нуöдöм кузя водзмöстчöмлы отсöг вылö чукöртöм кырымпасъяс прöверитöмкöд.

3. Бöрйысьöмъяс да референдумъяс нуöдöм вылö Коми Республикаса республиканскöй бюджетын, меставывса бюджетын артыштöм сьöмöн медшöр вöдитчысьясöн лоöны Коми Республикаса бöрйысян комиссия, муниципальнöй юкöнъясса бöрйысян комиссияяс лöсялöмöн бöрйысьöмъяс, референдумъяс тшупöд серти.

4. Комиссияясса веськöдлысьяс вöдитчöны бöрйысьöмъяс, референдумъяс дасьтöм да нуöдöм вылö сетöм сьöмöн да кывкутöны сы вöсна, кыдзи лöсялöны финансöвöй документъясыс сьöм овмöс кузя лöсялана комиссияяслöн решениеяслы, а сiдзжö сы вöсна, кыдзи сетöны индöм сьöм видзöм йылысь отчётъяс тайö Оланпасöн урчитöм пöрадок серти да кадö.

5. Тшöтъяс восьтан да нуöдан пöрадоксö­, Коми Республикаса бöрйысян комиссиялы, мукöд комиссиялы Коми Республикаса Государственнöй Сöветлöн депутатъясöс бöрйöм, меставывса асвеськöдлан органъясöс бöрйöм, Коми Республикаса референдум, меставывса референдум дасьтöм да нуöдöм вылö, автоматизация средствояс уджöдöм да сöвмöдöм, бöрйысьöм котыртысьясöс да бöрйысьысьясöс велöдöм да комиссиялысь удж котыртöм вылö Коми Республикаса республиканскöй бюджетысь, меставывса бюджетысь сетöм сьöм кузя учётсö, отчётносьтсö да вуджöдан пöрадоксö урчитö Коми Республикаса бöрйысян комиссия Россия Федерацияса Шöр банклöн Коми Республикаса национальнöй банккöд сёрнитчöмöн. Сьöмыс вуджöдсьö тшöтъяс вылö, мый восьтöма комиссияяслы Россия Федерацияса Шöр банклöн учреждениеясын, а налöн абутöмлун дырйи – Россия Федерацияса Сберегательнöй банклöн филиалъясын.

6. Федеральнöй оланпас серти бöрйысян комиссияяслы, референдум кузя комиссияяслы тшöтъяс восьтöм кузя, тшöтъяс серти операцияяс нуöдöм кузя банклöн услугаысь оз мынтысьны. Индöм тшöтъяс вылын сьöмöн вöдитчöмысь банкöн прöчентъяс оз мынтыссьыны.

7. Комиссияяс, кодъяс босьтöны став тшупöда бюджетъясысь сьöм, нуöдöны торъя бухгалтерскöй, кассöвöй учёт да индöм бюджетъясысь босьтöм сьöм кузя отчётносьт.

8. Коми Республикаса республиканскöй бюджетысь, меставывса бюджетысь бöрйысьöмъяс, референдум дасьтöм да нуöдöм вылö сетöм сьöм бöрйысян комиссияясöн, референдум кузя комиссияясöн абу видзöм дырйи сьöм видзöм йылысь отчёт сетöм бöрын 60 лунысь оз сёрджык бергöдсьö бöр лöсялана бюджетö.

59 статья. Бöрйысьöмъяс дасьтiгöн да нуöдiгöн бöрйысян комиссияяс сьöмöн могмöдöм

1. Коми Республикаса республиканскöй бюджетлöн, меставывса бюджетлöн сьöм тшöт весьтö могмöдсьö сьöмöн бöрйысян комиссияяслöн татшöм рöскод:

1) бöрйысян комиссияö вына гöлöса правоа пырысьяслы, бöрйысян комиссияяслöн аппаратын уджалысьяслы уджысь содтöд мынтысьöм (сьöмöн ошкöм), бöрйысян комиссияясö вына гöлöс правоа пырысьяслы, кодъясöс мездöма медшöр уджысь бöрйысьöмъяс дасьтöм да нуöдöм кад вылö, а сiдзжö гражданалы, кодъяс уджалöны бöрйысян комиссияясын гражданско-правовöй сёрнитчöмъяс серти, да специалистъяслы, кодъясöс мöдöдöны уджавны бöрйысян комиссияяс бердын видзöдан да ревизия нуöдан службаясын, компенсацияяс мынтöм;

2) бöрйысьöмъяс дасьтöмкöд да нуöдöмкöд йитчöм полиграфическöй, печатнöй да мукöд прöдукция дасьтöм, издательскöй удж, а сiдзжö удж, мый веськöдöма бöрйысьöмъясын участвуйтысьяслы юöртöм могысь;

3) обрудование (сы лыдын технологическöй) ньöбöм, вайöм да индöм, мукöд материальнöй донатор, мый колö бöрйысьöмъяс дасьтöм да нуöдöм вылö да бöрйысян комиссияяслысь удж могмöдöм вылö;

4) транспорт рöскод, сы лыдын сьöкыда воöдчан да ылi местаясын гöлöсуйтöм дырйи;

5) бöрйысян документъяс вайöм да видзöм, найöс архивö сетны либö бырöдны дасьтöм;

6) автоматизация средствояс уджöдöм да сöвмöдöм, бöрйысьысьяслысь правовöй культура кыпöдöм да бöрйысьöмъяс котыртысьясöс велöдöм;

7) связь услугаясысь мынтысьöм;

8) командировкаяс да мукöд мог, мый йитчöма бöрйысьöмъяс дасьтöмкöд да нуöдöмкöд, а сiдзжö бöрйысян комиссияяслысь удж могмöдöмкöд.

2. Сэтшöм случай дырйи, кор лöсялана муниципальнöй юкöнлöн абуöсь муниципальнöй газет-журналъяс меставывса бюджетысь могмöдсьö рöскод, мый йитчöма бöрйысян комиссияяслысь решениеяс мукöд газет-журналын йöзöдöмкöд.

3. Бöрйысян комиссияö вына гöлöс правоа пырысьлы вермасны содтöд мынтыны (сьöмöн ошкыны) бöрйысян комиссияын уджысь бöрйысьöмъяс дасьтан да нуöдан кадö, мынтыны компенсация сiйö кадысь, кор сiйöс вöлi мездöма медшöр уджысь. Компенсация да уджысь содтöд мынтысян (сьöмöн ошкан) пöрадоксö да ыдждасö урчитö Коми Республикаса бöрйысян комиссия либö муниципальнöй юкöнса бöрйысян комиссия лöсялöмöн бöрйысьöмъяслöн тшупöд серти да сы мында, мыйта сетöма сьöмсö Коми Республикаса республиканскöй бюджетысь, меставывса бюджетысь бöрйысьöмъяс дасьтöм да нуöдöм вылö.

4. Бöрйысян комиссияö вына гöлöс правоа пырысьяслы, кодъяс уджалöны пырся (штатнöй) подув вылын, бöрйысян комиссиялöн аппаратын уджалысьяслы уджысь мынтысьöны сы мында, мыйта сетöма лöсялана бюджетысь бöрйысьöмъяс дасьтöм да нуöдöм вылö, Коми Республикаса бöрйысян комиссияöн либö муниципальнöй юкöнса бöрйысян комиссияöн урчитöм пöрадок серти да мында лöсялöмöн бöрйысьöм тшупöд серти.

60 статья. Референдум дасьтiгöн да нуöдiгöн референдум кузя комиссияясöс сьöмöн могмöдöм

1. Референдум дасьтöм да нуöдöм вылö, а сiдзжö референдум кузя комиссияяслысь удж могмöдöм вылö Коми Республикаса республиканскöй бюджетысь, меставывса бюджетысь сетöм сьöм видзсьö сiйö комиссияясöн тайö Оланпасöн артыштöм могъяс вылö.

2. Коми Республикаса республиканскöй бюджетлöн, меставывса бюджетлöн сьöм тшöт весьтö сьöмöн могмöдсьö референдум кузя комиссияяслöн татшöм рöскод:

1) референдум кузя комиссияö вына гöлöса правоа пырысьяслы, референдум кузя комиссияяслöн аппаратын уджалысьяслы уджысь содтöд мынтысьöм (сьöмöн ошкöм), референдум кузя комиссияö вына гöлöс правоа пырысьяслы, кодъясöс мездöма медшöр уджысь референдум дасьтöм да нуöдöм кад вылö, а сiдзжö гражданалы, кодъяс уджалöны референдум кузя комиссияясын гражданско-правовöй сёрнитчöмъяс серти, да специалистъяслы, кодъясöс мöдöдöны уджавны референдум кузя комиссияяс бердын видзöдан да ревизия нуöдан службаясын, компенсацияяс мынтöм;

2) референдум дасьтöмкöд да нуöдöмкöд йитчöм полиграфическöй, печатнöй да мукöд прöдукция дасьтöм, издательскöй удж, а сiдзжö мый веськöдöма референдумын участвуйтысьяслы юöртöм могысь;

3) обрудование (сы лыдын технологическöй) ньöбöм, вайöм да индöм, мукöд материальнöй донатор, мый колö референдум дасьтöм да нуöдöм вылö да бöрйысян комиссияяслысь удж могмöдöм вылö;

4) транспорт рöскод, сы лыдын сьöкыда воöдчан да ылi местаясын гöлöсуйтöм дырйи;

5) референдум дасьтöмкöд да нуöдöмкöд йитчöм документъяс вайöм да видзöм, найöс архивö сетны либö бырöдны дасьтöм;

6) автоматизация средствояс уджöдöм да сöвмöдöм, участвуйтысьяслысь правовöй культура кыпöдöм да референдум котыртысьясöс велöдöм;

7) связь услугаясысь мынтысьöм;

8) командировкаяс да мукöд мог, мый йитчöма референдум дасьтöмкöд да нуöдöмкöд, а сiдзжö референдум кузя комиссияяслысь удж могмöдöмкöд.

3. Сэтшöм случай дырйи, кор лöсялана муниципальнöй юкöнлöн абу муниципальнöй газет-журнал, сэки меставывса бюджетысь сiдзжö сьöмöн могмöдсьö рöскод, мый йитчö референдум кузя комиссияяслысь решениеяс мукöд газет-журналын йöзöдöмкöд.

4. Референдум кузя комиссияö вына гöлöс правоа пырысьлы вермасны содтöд мынтыны (сьöмöн ошкыны) референдум кузя комиссияын уджысь референдум дасьтан да нуöдан кадö, мынтыны компенсация сiйö кадысь, кор сiйöс вöлi мездöма медшöр уджысь. Компенсация да уджысь содтöд мынтысян (сьöмöн ошкан) пöрадоксö да ыдждасö урчитö Коми Республикаса бöрйысян комиссия либö муниципальнöй юкöнса бöрйысян комиссия лöсялöмöн бöрйысьöмъяслöн тшупöд серти сiйö тшöт весьтö да сы мында, мыйта сетöма сьöмсö Коми Республикаса республиканскöй бюджетысь, меставывса бюджетысь референдум дасьтöм да нуöдöм вылö.

5. Вына гöлöс правоа референдум кузя комиссияö пырысьяслы, кодъяс уджалöны пырся (штатнöй) подув вылын, уджысь мынтысьöны сы мында, мыйта сетöма лöсялана бюджетысь референдум дасьтöм да нуöдöм вылö, Коми Республикаса бöрйысян комиссияöн либö муниципальнöй юкöнъясса бöрйысян комиссияöн урчитöм пöрадок серти да мында референдум тшупöд серти лöсялöмöн.

61 статья. Бöрйысьöмъяс, референдум дасьтöм да нуöдöм вылö сетöм сьöм видзöм йылысь отчётъяс комиссияясöн сетöм

1. Коми Республикаса бöрйысян комиссия, муниципальнöй юкöнъясса бöрйысян комиссияяс сетöны лöсялöмöн Коми Республикаса Государственнöй Сöветö, муниципальнöй юкöнъясса бöрйöм органъясö бöрйысьöмъяс, референдум дасьтöм да нуöдöм вылö Коми Республикаса республиканскöй бюджетысь, меставывса бюджетысь сетöм сьöм видзöм йылысь отчётъяс.

2. Участокса комиссия сетö мутасса бöрйысян комиссиялы отчёт Коми Республикаса республиканскöй бюджетысь сьöм воöм да видзöм йылысь, мый сетöма сiйö участокса комиссиялы Коми Республикаса Государственнöй Сöветлöн депутатъясöс бöрйöм, Коми Республикаса референдум дасьтöм да нуöдöм вылö, но гöлöсуйтан лунсянь 5 лунысь оз сёрджык.

3. Мутасса бöрйысян комиссия сетö вылынджык сулалысь бöрйысян комиссиялы, кодi сетiс Коми Республикаса республиканскöй бюджетысь сьöмсö Коми Республикаса Государственнöй Сöветлöн депутатъясöс бöрйöм дасьтöм да нуöдöм вылö, гöлöсуйтан лунсянь 20 лунысь оз сёрджык индöм сьö­м воöм да видзöм йылысь отчёт.

Мутасса бöрйысян комиссия сетö Коми Республикаса бöрйысян комиссияö Коми Республикаса референдум нуöдöм вылö мутасса сiйö бöрйысян комиссиялы сетöм Коми Республикаса республиканскöй бюджетысь сьöм воöм да видзöм йылысь отчёт, но гöлöсуйтан лунсянь 20 лунысь оз сёрджык.

4. Кытшса бöрйысян комиссия сетö Коми Республикаса бöрйысян комиссиялы Коми Республикаса Государственнöй Сöветлöн депутатъясöс бöрйöм дасьтöм да нуöдöм вылö сiйö кытшса бöрйысян комиссиялы сетöм Коми Республикаса республиканскöй бюджететысь сьöм воöм да видзöм йылысь отчёт, но гöлöсуйтан лунсянь 25 лунысь оз сёрджык.

5. Коми Республикаса бöрйысян комиссия сетö Коми Республикаса Государственнöй Сöветö Коми Республикаса Государственнöй Сöветлöн депутатъясöс бöрйöм, Коми Республикаса референдум дасьтöм да нуöдöм вылö Коми Республикаса республиканскöй бюджетысь сьöм воöм да видзöм йылысь отчёт, но Коми Республикаса Государственнöй Сöветлöн депутатъясöс бöрйöмлысь, Коми Республикаса референдумлысь öтувъя бöртас официальнöя йöзöдан лунсянь 60 лунысь оз сёрджык.

6. Меставывса асвеськöдлан органъясö бöрйысьöмъяс, меставывса референдум дасьтöм да нуöдöм вылö сетöм меставывса бюджетысь сьöм воöм да видзöм йылысь отчётъяс муниципальнöй юкöнса бöрйöм органö муниципальнöй юкöнса бöрйöм комиссияöн сетан кадыс урчитсьö муниципальнöй правовöй актъясöн, но меставывса асвеськöдлан органъяслысь, меставывса референдумлысь öтувъя бöртасъяс официальнöя йöзöдан лунсянь 45 лунысь оз сёрджык. Меставывса асвеськöдлан органъясö бöрйысьöмъяс, меставывса референдум дасьтöм да нуöдöм вылö сетöм меставывса бюджетысь сьöм воöм да видзöм йылысь отчётъяс муниципальнöй юкöнса бöрйысян комиссиялы улынджык сулалысь комиссияясöн сетан кадыс урчитсьö муниципальнöй юкöнса бöрйысян комиссиялöн решениеöн.

62 статья. Бöрйысян фондъяс, референдум фондъяс

1. Кандидатъяслы колö лöсьöдны ассьыс бöрйысян кампания сьöмöн могмöдöм вылö ассьыныс бöрйысян фондъяс найöс вöзйöм (асьсö вöзйöм) йылысь лöсялана бöрйысян комиссиялöн гижöмöн юöртöм бöрын да сiйö бöрйысян комиссия пасйöм вылö документъяс сеттöдз.

Меставывса асвеськöдлан органъясö бöрйысьöмъяс нуöдiгöн кандидатлы оз быть ков лöсьöдны бöрйысян фонд сэтшöм условие дырйи, кор бöрйысян кытшын бöрйысьысьяс лыдыс 5 сюрсысь абу унджык да кор кандидат ассьыс бöрйысян кампаниясö сьöмöн оз могмöд. Та дырйи кандидат юöртö лöсялана бöрйысян комиссиялы индöм лоöмторъяс йылысь сiйöс пасйöм вылö документъяс сетан лунысь оз сёрджык.

2. Кандидатъяслысь списокъяс вöзйысь бöрйысян öтувъяслы ассьыныс бöрйысян кампания сьöмöн могмöдöм вылö колö лöсьöдны бöрйысян фондъяс сьöм овмöс кузя найöс уполномочитöм петкöдлысьясöс лöсялана бöрйысян комиссияясöн пасйöм бöрын.

3. Референдум нуöдöм кузя водзмöстчысь группалы колö лöсьöдны ассьыс бöрйысян фонд референдум нуöдны водзмöстчöм вöзйöм кузя ассьыс удж сьöмöн могмöдöм вылö, сiйö водзмöстчöмсö ошкöм могысь кырымпас чукöртны котыртöм вылö, а сiдзжö референдумын колана бöртас лоöм вылö веськöдöм удж вылö. Меставывса референдум нуöдны водзмöстчöм вöзйöм дырйи, кор лöсялана муниципальнöй юкöн мутасын референдумын участвуйтысьяслöн лыдыс 5 сюрсысь абу унджык, сэтшöм случай дырйи, кор водзмöстчысь группаыс референдум дасьтöмсö да нуöдöмсö оз могмöд сьöмöн, сэки референдум фонд позьö не лöсьöдны. Татшöм случай дырйи референдум нуöдöм кузя водзмöстчысь группа юöртö референдум кузя лöсялана комиссиялы индöм лоöмторъяс йылысь кырымасян листъяс сетан лунысь оз сёрджык.

Референдумын участвуйтысь мукöд группалöн эм право лöсьöдны референдум фондъяс, сы лыдын, медым агитируйтны референдум нуöдöмлы паныд, референдумын участвуйтöмлы, референдум вылö индöм юалöмъяслы паныд. Индöм фондъяс вылö инмöны правилöяс, кутшöмъясöс урчитöма референдум фондлы, мый котыртöма референдум нуöдöм кузя водзмöстчысь группаöн.

4. Кандидатъяслöн эм право, бöрйысян öтувъяслы, референдум нуöдöм кузя водзмöстчысь группалы быть колö индыны сьöм овмöс кузя уполномочитöм группа. Сьöм овмöс кузя уполномочитöм петкöдлысьясöс пасйöны тайö Оланпаслöн 45 статья серти.

5. Кандидатъяслöн, кодъяс баллотируйтчöны сöмын бöрйысян öтувöн вöзйöм кандидатъяслöн списокын öтувъя бöрйысян кытш кузя, абу правоыс лöсьöдны ассьыныс бöрйысян фондъяс.

6. Бöрйысян фонд, референдум фонд артмöдысь став сьöмсö вуджöдöны торъя бöрйысян тшöт вылö, референдум фондлöн торъя тшöт вылö, мый восьтö лöсялана комиссияöн разрешитöмöн кандидат либö сьöм овмöс кузя сылöн уполномочитöм петкöдлысь, бöрйысян öтувлöн сьöм овмöс кузя уполномочитöм петкöдлысь, референдум нуöдöм кузя водзмöстчысь группа Россия Федерацияса Сберегательнöй банклöн филиалъясын, а налöн абутöмлун дырйи – бöрйысян кытшлöн мутасын, референдум нуöдан мутасын мукöд кредитнöй организацияын. Сэтшöм случай дырйи, кор бöрйысян кытшлöн мутасын, референдум нуöдан мутасын кредитнöй организация абу, сэки кандидат, бöрйысян öтув, референдум нуöдöм кузя водзмöстчысь группа урчитöны лöсялана комиссиякöд сёрнитчöмöн кредитнöй организацияöс, кöнi восьтöны торъя бöрйысян тшöт, референдум фондлысь торъя тшöт.

7. Сикт овмöдчöминъясса меставывса асвеськöдлан органъясö бöрйысьöмъяс вылын бöрйысян фондысь торъя бöрйысян тшöт вылö сьöмсö позьö не вуджöдны сэтшöм случай дырйи, кор кандидатлöн бöрйысян кампания сьöмöн могмöдöм вылö рöскодыс 3 сюрс шайтысь абу унджык. Татшöм случай дырйи кандидат юöртö лöсялана бöрйысян комиссиялы индöм лоöмторъяс йылысь сiйöс пасйöм вылö документъяс сетан лунысь оз сёрджык.

Тайö юкöнын индöм бöрйысян фонд вермö лöсьöдсьыны сöмын кандидатлöн аслас сьöм тшöт весьтö. Та дырйи кандидатлы колö кутчысьны Федеральнöй оланпасöн, тайö Оланпасöн урчитöм бöрйысян фондлысь сьöм видзан да бöрйысян фондлысь сьöм видзöм йылысь отчёт сетан правилöясö.

8. Коми Республикаса Государственнöй Сöветö депутатъясöс, меставывса асвеськöдлан органъясö бöрйысьöмъяс, Коми Республикаса референдум, меставывса референдум нуöдöм дырйи торъя бöрйысян тшöтъяс, референдум фондлöн торъя тшöтъяс восьтан, нуöдан да пöдлалан пöрадоксö урчитö Коми Республикаса бöрйысян комиссия Россия Федерацияса Шöр банклöн Коми Республикаса национальнöй банккöд сёрнитчöмöн. Бöрйысян фондъяслöн, референдум фондъяслöн сьöм воöм йылысь да сiйö сьöмсö видзöм кузя учёт да отчётносьт нуöдан пöрадоксö да формасö урчитö бöрйысьöмъяс, референдумъяс котыртысь комиссия.

9. Бöрйысян фондъясö, референдум фондъясö жертвуйтöм сьöм сетöмкöд йитчöм сьöм вуджöдан пöрадок, а сiдзжö дзескöдöмъяс урчитсьöны Федеральнöй оланпасöн.

63 статья. Бöрйысян фондъясö вуджöдöм медыджыд сьöм, бöрйысян фондъясысь видзöм медпозяна мында сьöм

1. Öти мандата бöрйысян кытшъяс кузя вöзйöм Коми Республикаса Государственнöй Сöветлöн депутатъясö кандидатъяслöн бöрйысян фондъяс вермöны лöсьöдсьыны татшöм сьöм тшöт весьтö:

1) кандидатлöн аслас сьöм, мый оз вермы лоны 1,5 миллион шайтысь унджык;

2) кандидатлöн сьöм, мый сетöма сiйöс вöзйöм бöрйысян öтувöн, да сылöн ыдждаыс оз вермы лоны 4,5 миллион шайтысь унджык;

3) гражданаöн да юридическöй кывкутысьясöн ас вöляысь сетöм жертвуйтöм сьöм, мый абу унджык быд гражданинöн, юридическöй кывкутысьöн сетöм мында лöсялöмöн ставнас 10 сюрс шайт да 100 сюрс шайт мындаысь.

2. Öтувъя бöрйысян кытш кузя Коми Республикаса Государственнöй Сöветö депутатö кандидатъяслысь список вöзйысь бöрйысян öтувъясса бöрйысян фондъяс вермöны лöсьöдсьыны татшöм сьöм тшöт весьтö:

1) бöрйысян öтувлöн аслас сьöм, мый оз вермы лоны 22,5 миллион шайтысь унджык;

2) гражданаöн да юридическöй кывкутысьясöн ас вöляысь сетöм жертвуйтöм сьöм, мый абу унджык быд гражданинöн, юридическöй кывкутысьöн сетöмысь лöсялöмöн ставнас 25 сюрс шайт да 750 сюрс шайт мындаысь.

3. Öти мандата (уна мандата) бöрйысян кытшъяс кузя вöзйöм муниципальнöй юкöнъясса бöрйöм органъяслöн депутатö кандидатъяслöн бöрйысян фондъяс вермöны лöсьöдсьыны татшöм сьöм тшöт весьтö:

1) кандидатлöн аслас сьöм, мый оз вермы лоны 100 сюрс шайтысь унджык;

2) кандидатлöн сьöм, мый сетöма сiйöс вöзйöм бöрйысян öтувöн, да сылöн ыдждаыс оз вермы лоны 200 сюрс шайтысь унджык;

3) гражданаöн да юридическöй кывкутысьясöн ас вöляысь сетöм жертвуйтöм сьöм, мый абу унджык быд гражданинöн, юридическöй кывкутысьöн сетöм лöсялöмöн ставнас 5 сюрс шайт да 50 сюрс шайт мындаысь.

4. Öтувъя бöрйысян кытш кузя муниципальнöй юкöнса бöрйöм органлöн депутатö кандидатъяслысь список вöзйысь бöрйысян öтувъяслöн бöрйысян фондъяс вермöны лöсьöдсьыны татшöм сьöм тшöт весьтö:

1) бöрйысян öтувлöн аслас сьöм, мый оз вермы лоны 5 миллион шайтысь унджык;

2) гражданаöн да юридическöй кывкутысьясöн ас вöляысь сетöм жертвуйтöм сьöм, мый абу унджык быд гражданинöн, юридическöй кывкутысьöн сетöм лöсялöмöн ставнас 10 сюрс шайт да 75 сюрс шайт мындаысь.

5. Меставывса асвеськöдлан бöръян чинö кандидатъяслöн бöрйысян фондъяс вермöны лöсьöдсьыны татшöм сьöм тшöт весьтö:

1) кандидатлöн аслас сьöм, мый оз вермы лоны 600 сюрс шайтысь унджык;

2) кандидатлöн сьöм, мый сетöма сiйöс вöзйöм бöрйысян öтувöн, да сылöн ыдждаыс оз вермы лоны 900 сюрс шайтысь унджык;

3) гражданаöн да юридическöй кывкутысьясöн ас вöляысь сетöм жертвуйтöм сьöм, мый абу унджык быд гражданинöн, юридическöй кывкутысьöн сетöм лöсялöмöн ставнас 10 сюрс шайт да 75 сюрс шайт мындаысь.

6. Бöрйысян фондъясысь видзан медыджыд сьöм:

1) öти мандата бöрйысян кытшъяс кузя вöзйöм Коми Республикаса Государственнöй Сöветлöн депутатö кандидатъяслы – 10 миллион шайт;

2) öтувъя бöрйысян кытш кузя Коми Республикаса Государственнöй Сöветö депутатö кандидатъяслысь список вöзйысь бöрйысян öтувлы – 45 миллион шайт;

3) öти мандата (уна мандата) бöрйысян кытш кузя вöзйöм муниципальнöй юкöнса бöрйöм органлöн депутатö кандидатлы – 500 сюрс шайт;

4) муниципальнöй юкöнса бöрйöм органлöн депутатö кандидатъяслысь список вöзйысь бöрйысян öтувлы – 10 миллион шайт;

5) меставывса асвеськöдлан бöръян чинö кандидатлы – 3 миллион шайт.

7. Позьö 20 прöчентöдз видзны пасйöм кандидатъяслöн бöрйысян фондысь видзны позяна сьöмысь унджык сэтшöм случай дырйи, кор бöрйысьöмъяс вылын гöлöсуйтöмсö вештöма кандидатъясöс, кандидатъяслысь списокъяс содтöд вöзйöм вылö да медым водзö нуöдны бöрйысьöмъяс Федеральнöй оланпаслöн 38 статьяса 33 пунктöн артыштöм подувъяс серти.

8. Кандидат, кодöс öтпырйö вöзйöма некымын бöрйысян кытшъясын некымын бöрйысьöм вылын, кор сiйö бöрйысьöмъясыс нуöдсьöны öти и сiйö мутасын либö мутасъясын, кор öтиыс на пиысь пырö мöдас, сэки сiйö лöсьöдö бöрйысян фондъяссö тайö Оланпаслöн 62 статьяса 1 юкöн серти, но сiйö бöрйысян фондъясысь видзан медыджыд сьöмсö арталöны тайö статьяын индöм ставнас медыджыд мындаысь.

64 статья. Референдум фондлысь видзан медыджыд сьöм, найöс лöсьöдан источникъяс да референдум фондъясö жертвуйтöм сьöм да вуджöдöмъяслöн медыджыд сьöм

1. Коми Республикаса референдум нуöдöмкöд йитчöм фондъяс лöсьöдсьöны референдум нуöдöм кузя водзмöстчысь группаöн татшöм тшöт весьтö:

1) референдумлöн водзмöстчысь группаö, референдумын участвуйтысь мукöд группаö пырысьяслöн асланыс сьöм, мый референдумлöн водзмöстчысь группаö, референдумын участвуйтысь мукöд группаö быд пырысьöн сетöм сьöмыс ставнас оз вермы лоны унджык 250 сюрс шайтысь;

2) гражданаöн да юридическöй кывкутысьясöн ас вöляысь сетöм жертвуйтöм сьöм, мый абу унджык быд гражданинöн, юридическöй кывкутысьöн сетöм лöсялöмöн ставнас 5 сюрс шайт да 50 сюрс шайт мындаысь.

Коми Республикаса референдум фондысь видзан медыджыд сьöмыс оз вермы лоны 10 миллион шайтысь унджык.

2. Меставывса референдум нуöдöмкöд, референдум нуöдöм кузя водзмöстчысь группакöд йитчöм фондъяс лöсьöдöм дырйи сэтчö воан сьöм мындаыс урчитсьö меставывса асвеськöдлан бöръян чинъясö кандидатъяслöн бöрйысян фондъясö воöм мында серти.

65 статья. Жертвуйтöм сьöм бергöдан кад, а сiдзжö Коми Республикаса республиканскöй бюджетлöн, меставывса бюджетлöн чöжöсö жертвуйтöм сьöм вуджöдан кад

1. Кандидатлöн, бöрйысян öтувлöн, референдум нуöдöм кузя водзмöстчысь группалöн эм право бергöдны сьöм жертвуйтысьлы кöть кутшöм жертвуйтöм сьöм бöрйысян фондö, референдум фондö, жертвуйтöм сьöм кындзи, мый сетöма анонимнöй жертвуйтысьöн.

2. Кор жертвуйтöм сьöмсö сетö гражданин либö юридическöй кывкутысь, кодъяслöн абу правоыс сетны татшöм жертвуйтöм сьöмсö, либö кор жертвуйтöм сьöмсö сетöма Федеральнöй оланпаслöн 58 статьяса 7 да 8 пунктъяслысь корöмъяс торкöмöн, либö кор жертвуйтöм сьöмсö сетöма тайö Оланпаслöн 63 статьяöн урчитöм жертвуйтöм сьöм мындась унджык, сэки кандидатлы, бöрйысян öтувлы, референдум нуöдöм кузя водзмöстчысь группалы колö бöрйысян торъя тшöт вылö (референдум фондлöн торъя тшöт вылö) татшöм жертвуйтöм сьöм воан лунсянь 10 лунысь оз сёрджык бергöдны сiйöс жертвуйтысьлы ставнас либö сiйö пайсö, мый лоö унджык тайö Оланпасöн урчитöм жертвуйтöм сьöм ыдждаысь, сiйöс вуджöдöм вылö рöскодсö чинтöмöн бергöдан помкасö индöмöн.

3. Анонимнöй жертвуйтысьöн сетöм жертвуйтöм сьöмсö колö вуджöдны лöсялана бюджетлöн чöжöсö татшöм жертвуйтöм сьöм воан лунсянь 10 лунысь оз сёрджык бöрйысян торъя тшöт вылö (референдум фондлöн торъя тшöт вылö).

66 статья. Бöрйысян фондъяслысь, референдум фондъяслысь сьöм видзан пöрадок

1. Бöрйысян фондъяслöн, референдум фондъяслöн сьöмöн вöдитчыны правоыс эм найöс котыртысь кандидатъяслöн, бöрйысян öтувъяслöн, референдум нуöдöм кузя водзмöстчысь группаяслöн, референдумын участвуйтысь мукöд группалöн.

2. Бöрйысян фондъяслöн, референдум фондъяслöн сьöм лоö торъя могаöн.

Бöрйысян фондъяслысь сьöмсö вермöны видзны кандидатъяс, бöрйысян öтувъяс сöмын асланыс бöрйысян кампания нуöдöмкöд йитчöм рöскод вылö.

Референдум фондлысь сьöм вермö видзны референдум нуöдöм кузя водзмöстчысь группа сöмын удж вылö, мый йитчöма референдум нуöдан водзмöстчöм вöзйöмкöд, сiйö водзмöстчöм ошкöм могысь кырымпасъяс чукöртöмкöд да референдумын колана бöртас босьтöмкöд, а референдумын участвуйтысь мукöд группа – сöмын удж вылö, мый веськöдöма референдумын колана бöртас босьтöм вылö.

3. Бöрйысян фондъяслöн, референдум фондъяслöн сьöмöн позьö вöдитчыны, медым:

1) могмöдны сьöмöн организационно-техническöй удж, мый веськöдöма бöрйысьысьяслысь, кандидатлысь, кандидатъяслысь список вöзйöмсö, референдум нуöдан водзмöстчöмсö ошкöм могысь референдумын участвуйтысьяслысь кырымпасъяс чукöртöм вылö, сы лыдын бöрйысьысьяслысь, референдумын участвуйтысьяслысь кырымпасъяс чукöртöм могысь корöм йöзлы уджысь мынтысьöм вылö

2) нуöдны бöрйысьöмводзвывса агитация, референдум кузя агитация, а сiдзжö мынтыны юöртан да консультация сетан сяма уджъяс (услугаяс);

3) мынтысьны мукöд уджысь (услугаысь), мый вöчöма (сетöма) гражданаöн либö юридическöй кывкутысьясöн, а сiдзжö вештыны мукöд рöскод, мый веськыда йитчöма кандидатъясöн, бöрйысян öтувъясöн ассьыныс бöрйысян кампания нуöдöмкöд, референдум нуöдöм кузя водзмöстчысь группаöн удж нуöдöмкöд, мый веськöдöма референдум нуöдан водзмöстчöм вöзйöм вылö, сiйö водзмöстчöмсö ошкöм могысь кырымпасъяс чукöртöм да референдумын колана бöртас босьтöм вылö, референдумын участвуйтысь мукöд группаöн удж нуöдöмкöд, мый веськöдöма референдумын колана бöртас босьтöм вылö.

4. Кандидатлöн, бöрйысян öтувлöн бöрйысян кампаниякöд, референдум кампаниякöд йитчöм уджъяс гражданаöн да юридическ­öй кывкутысьясöн нуöдöм йылысь (услугаяс вöчöм йылысь) сёрнитчöмъяс (артмöдчöмъяс) кырымалö ачыс кандидат либö сьöм овмöс кузя сылöн уполномочитöм петкöдлысь, бöрйысян öтувлöн, референдум нуöдöм кузя водзмöстчысь группалöн, референдумын участвуйтысь мукöд группалöн сьöм овмöс кузя уполномочитöм петкöдлысь. Кандидат, бöрйысян öтув, референдум нуöдöм кузя водзмöстчысь группа, референдумын участвуйтысь мукöд группа костын да индöм уджъяс нуöдöмысь (услугаяс вöчöмысь) юридическöй кывкутысьяс костын рöштшöтъяс вöчсьöны сöмын безналичнöя.

5. Гражданалöн да юридическöй кывкутысьяслöн эм право сетны сьöм отсöг кандидатлы, бöрйысян öтувлы, референдум нуöдöм кузя водзмöстчысь группалы сöмын лöсялана бöрйысян фондъяс, референдум фондъяс пыр.

Бöрйысьöмъяс, референдум вылын колана бöртас босьтöм могысь бöрйысян фондъясö, референдум фондъясö вуджöдтöм сьöм видзны оз позь.

Оз позь кандидатлысь либö сылöн сьöм овмöс кузя уполномочитöм петкöдлысьлысь, бöрйысян öтувлöн, референдум нуöдöм кузя водзмöстчысь группалöн сьöм овмöс кузя уполномочитöм петкöдлысьлысь сöгласие эскöдысь документъястöг да лöсялана бöрйысян фондысь, референдум фондысь мынтысьтöг нуöдны мынтана уджъяс, вузавны тöвар, вöчны мынтана услугаяс, мый веськыда либö косвеннöя йитчöма бöрйысьöмъяскöд, референдумкöд да кутшöмъясöс веськöдöма, медым босьтны бöрйысьöмъяс вылын колана бöртас, медым вöзйыны референдум нуöдан водзмöстчöм, босьтны референдум вылын колана бöртас.

Оз позь дон босьттöг либö подулавтöг чинтöм (кыпöдöм) донъяс серти нуöдны удж, вöчны услугаяс, вузавны тöвар юридическöй кывкутысьяслы, налöн филиалъяслы, петкöдланiнъяслы да мукöд юкöдувлы, кутшöмъяс веськыда либö косвеннöя йитчöны бöрйысьöмъяскöд, референдумкöд да кутшöмъясöс веськöдöма, медым босьтны бöрйысьöмъяс вылын колана бöртас, медым вöзйыны референдум нуöдан водзмöстчöм, босьтны референдум вылын колана бöртас.

Кандидатлы, бöрйысян öтувлы, референдум нуöдöм кузя водзмöстчысь группалы материальнöй отсöг, мый веськöдöма бöрйысьöмъяс вылын, референдумын колана бöртас босьтöм вылö, вермас сетсьыны сöмын сiйöс компенсируйтöмöн лöсялана бöрйысян фондлöн, референдум фондлöн сьöм тшöт весьтö.

Позьö ас вöляöн дон босьттöг аслыс гражданинлы бöрйысьöмъяс, референдум дасьтöм да нуöдöм кузя нуöдны уджъяс, вöчны услугаяс мукöд йöзöс кортöг.

6. Кандидатлöн, бöрйысян öтувлöн, референдум нуöдöм кузя водзмöстчысь группалöн эм право бöрйысьысьяслысь, референдумын участвуйтысьяслысь кырымпасъяс чукöртöм кузя организационно-техническöй уджысь мынтысьöм вылö, а сiдзжö бöрйысьöмводзвывса агитация, референдум кузя агитация нуöдöм вылö, мукöд удж нуöдöм вылö, мый веськöдöма бöрйысьöмъяс вылын, референдум вылын колана бöртас босьтöм могысь, видзны сöмын сiйö сьöмсö (сы лыдын бöрйысян öтувлысь ассьыс сьöм), мый воис налöн бöрйысян фондъясö, референдум фондъясö оланпасöн урчитöм пöрадок серти.

Кандидатъяслысь список вöзйысь бöрйысян öтувлöн эм право аслас бöрйысян кампаниялöн могъяс вылö вöдитчыны аслас бöрйысян фондлöн вöрзьöдны позьтöм да вöрзьöдны позяна эмбурöн (дона кабалаяс кындзи, печатнöй прöдукция да рöскоднöй материал кындзи) (сы лыдын кöртымö боьтöмöн) бöрйысьöмъяс индöм йылысь решение йылысь официальнöя юöртан (йöзöдан) лун вылö.

7. Федеральнöй оланпас серти кредитнöй организациялы, кöнi восьтöма торъя бöрйысян тшöт, референдум фондлöн торъя тшöт, лöсялана комиссиялöн, кандидатлöн, бöрйысян öтувлöн, референдум нуöдöм кузя водзмöстчысь группалöн корöм серти колö кадысь кадö сетны налы сiйö кандидатлöн, бöрйысян öтувлöн бöрйысян тшöт вылö, референдум нуöдöм кузя водзмöстчысь группалöн референдум фондлöн торъя тшöт вылö воöм сьöм да сэтысь видзöм сьöм йылысь юöр.

Кредитнöй организациялы, кöнi восьтöма торъя бöрйысян тшöт, референдум фондлöн торъя тшöт, лöсялана комиссияöн индöм серти, а лöсялана бöрйысян фонд, референдум фонд кузя сiдзжö кандидатлöн, бöрйысян öтувлöн, референдум нуöдöм кузя водзмöстчысь группалöн корöм серти колö 3 лунöн, а гöлöсуйтан лунöдз 3 лун водзвыв – дзик пыр сетны первичнöй финансöвöй документъяслысь эскöдöм копияяс, кутшöмъяс эскöдöны бöрйысян фондъясö, референдум фондъясö сьöм воöмсö да сiйöс видзöмсö.

8. Бöрйысьöмъяс вылын, референдумын гöлöсуйтан лунöдз лöсялана комиссия кадысь кадö, но тöлысьнас öтчыдысь оз гежöдджыка, сетö йöзöс юöртан средствоясö йöзöдöм вылö бöрйысян фондъясö, референдум фондъясö сьöм воöм да сiйöс видзöм йылысь юöр. Бöрйысьöмъяслöн, референдумлöн лöсялана тшупöд серти государственнöй дiнмуса (Коми Республикаса) да муниципальнöй газет-журналъяслöн редакцияяслы колö йöзöдны индöм юöрсö, мый сетöма налы комиссияясöн йöзöдöм вылö, воан лунсянь 3 лунöн сы йылысь, мый урчитöма тайö статьяса 9 юкöнöн.

9. Коми Республикаса Государственнöй Сöветлöн депутатъясöс бöрйöмъяс дырйи быть колö йöзöдны татшöм юöр:

1) лöсялана бöрйысян фондысь сьöм видзöм кузя финансöвöй операция йылысь сэтшöм случай дырйи, кор сiйö унджык 250 сюрс шайтысь бöрйысян öтувлы да 50 сюрс шайтысь кандидатлы;

2) юридическöй кывкутысьяс йылысь, кодъяс вуджöдiсны лöсялана бöрйысян фондö ас вöляöн жертвуйтöм сьöм, мый унджык 400 сюрс шайтысь бöрйысян öтувлы да 50 сюрс шайтысь кандидатлы;

3) граждана лыд йылысь, кодъяс сетiсны лöсялана бöрйысян фондö ас вöляöн жертвуйтöм сьöм, мый унджык 18 сюрс шайтысь бöрйысян öтувлы да 6 сюрс шайтысь кандидатлы;

4) сьöм йылысь, мый бергöдöма сьöм жертвуйтысьяслы лöсялана бöрйысян фондъясысь, сы лыдын бергöдан подувъяс йылысь;

5) öтувъя сьöм мында йылысь, мый воис лöсялана бöрйысян фондö, да öтувъя видзöм сьöм йылысь.

Муниципальнöй юкöнса бöрйöм органлöн депутатъясöс бöрйöм дырйи быть колö йöзöдны татшöм юöр:

1) лöсялана бöрйысян фондысь сьöм видзöм кузя финансöвöй операция йылысь сэтшöм случай дырйи, кор сiйö унджык 70 сюрс шайтысь бöрйысян öтувлы да 30 сюрс шайтысь кандидатлы;

2) юридическöй кывкутысьяс йылысь, кодъяс вуджöдiсны лöсялана бöрйысян фондö ас вöляöн жертвуйтöм сьöм, мый унджык 40 сюрс шайтысь бöрйысян öтувлы да 25 сюрс шайтысь кандидатлы;

3) граждана лыд йылысь, кодъяс сетiсны лöсялана бöрйысян фондö ас вöляöн жертвуйтöм сьöм, мый унджык 6 сюрс шайтысь бöрйысян öтувлы да 3 сюрс шайтысь кандидатлы;

4) сьöм йылысь, мый бергöдöма сьöм жертвуйтысьяслы лöсялана бöрйысян фондъясысь, сы лыдын бергöдан подувъяс йылысь;

5) öтувъя сьöм мында йылысь, мый воис лöсялана бöрйысян фондö, да öтувъя видзöм сьöм йылысь.

Меставывса асвеськöдлан бöръян чинö бöрйысьöмъяс нуöдöм дырйи быть колö йöзöдны татшöм юöр:

1) лöсялана бöрйысян фондысь сьöм видзöм кузя финансöвöй операция йылысь сэтшöм случай дырйи, кор сiйö унджык 20 сюрс шайтысь;

2) юридическöй кывкутысьяс йылысь, кодъяс вуджöдiсны лöсялана бöрйысян фондö ас вöляöн жертвуйтöм сьöм , мый унджык 40 сюрс шайтысь;

3) граждана лыд йылысь, кодъяс сетiсны лöсялана бöрйысян фондö ас вöляöн жертвуйтöм сьöм, мый унджык 6 сюрс шайтысь;

4) сьöм йылысь, мый бергöдöма сьöм жертвуйтысьяслы лöсялана бöрйысян фондъясысь, сы лыдын бергöдан подувъяс йылысь;

5) öтувъя сьöм мында йылысь, мый воис лöсялана бöрйысян фондö, да öтувъя видзöм сьöм йылысь.

Коми Республикаса референдум нуöдöм дырйи быть колö йöзöдны татшöм юöр:

1) лöсялана бöрйысян фондысь сьöм видзöм кузя финансöвöй операция йылысь сэтшöм случай дырйи, кор сiйö унджык 70 сюрс шайтысь;

2) юридическöй кывкутысьяс йылысь, кодъяс вуджöдiсны лöсялана бöрйысян фондö ас вöляöн жертвуйтöм сьöм, мый унджык 35 сюрс шайтысь;

3) граждана лыд йылысь, кодъяс сетiсны лöсялана бöрйысян фондö ас вöляöн жертвуйтöм сьöм, мый унджык 6 сюрс шайтысь;

4) сьöм йылысь, мый бергöдöма сьöм жертвуйтысьяслы лöсялана бöрйысян фондъясысь, сы лыдын бергöдан подувъяс йылысь;

5) öтувъя сьöм мында йылысь, мый воис лöсялана бöрйысян фондö, да öтувъя видзöм сьöм йылысь.

Меставывса референдум нуöдöм дырйи быть колö йöзöдны татшöм юöр:

1) лöсялана референдум фондысь сьöм видзöм кузя финансöвöй операция йылысь сэтшöм случай дырйи, кор сiйö унджык 20 сюрс шайтысь;

2) юридическöй кывкутысьяс йылысь, кодъяс вуджöдiсны лöсялана референдум фондö ас вöляöн жертвуйтöм сьöм, мый унджык 25 сюрс шайтысь;

3) граждана лыд йылысь, кодъяс сетiсны лöсялана бöрйысян фондö ас вöляöн жертвуйтöм сьöм, мый унджык 3 сюрс шайтысь;

4) сьöм йылысь, мый бергöдöма сьöм жертвуйтысьяслы лöсялана референдум фондысь, сы лыдын бергöдан подувъяс йылысь;

5) öтувъя сьöм мында йылысь, мый воис лöсялана референдум фондö, да öтувъя видзöм сьöм йылысь.

10. Медводдза финансöвöй отчёт сетö лöсялана комиссияö кандидат, бöрйысян öтув öттшöтш пасйöм вылö документъяс сетöмöн, а референдум нуöдöм кузя водзмöстчысь группа – öттшöтш кырымасян листъяс сетöмöн.

Кандидатлы, бöрйысян öтувлы бöрйысьöмъяслысь бöртас официальнöя йöзöдан лунсянь 30 лунысь оз сёрджык колö сетны лöсялана бöрйысян комиссияö аслас бöрйысян фонд йылысь, сiйöс лöсьöдан став источник йылысь, а сiдзжö аслас бöрйысян фондлöн сьöм тшöт весьтö вöчöм став рöскод йылысь кывкöрталана финансöвöй отчёт.

Референдум нуöдöм кузя водзмöстчысь группа сетö референдум кузя лöсялана комиссияö кывкöрталана финансöвöй отчётсö референдумлысь бöртасъяс официальнöя йöзöдан лунсянь 30 лунысь оз сёрджык.

Кывкöрталана финансöвöй отчёткöд пуктöны первичнöй финансöвöй документъяс, кутшöмъяс эскöдöны бöрйысян фондö, референдум фондö сьöм воöмсö да сiйö сьöм видзöмсö.

Кывкöрталана финансöвöй отчёткöд пуктöм документъяс лыддьöгсö урчитö бöрйысьöмъяс, референдум котыртысь комиссия.

Сэтшöм случай дырйи, кор референдум нуöдöм кузя водзмöстчöм збыльмöдан процедура дугöдсьö, сэки кывкöрталана финансöвöй отчётыс сетсьö найöс дугöдан лунсянь 30 лунысь оз сёрджык.

11. Тайö статьяса 10 юкöнын индöм кывкöрталан финансöвöй отчёт копияяс воан лунсянь 5 лунысь оз сёрджык сетсьöны комиссияясöн йöзöс юöртан средство редакцияясö йöзöдöм вылö.

12. Гöлöсуйтан лун бöрын кандидатъяслы, бöрйысян öтувъяслы, референдум нуöдöм кузя водзмöстчысь группалы колö вуджöдны бöрйысян фондлöн торъя тшöт вылысь, референдум фондлöн тшöт вылысь видзтöм сьöмсö гражданалы да юридическöй кывкутысьяслы, кодъяс жертвуйтiсны либö вуджöдiсны сьöм налöн бöрйысян фондъясö, референдум фондъясö, пропорциональнöя наöн сетöм сьöм мында. Кредитнöй организациялы колö Федеральнöй оланпас серти гöлöсуйтан лунсянь 60 лун кольöм бöрын вуджöдны торъя бöрйысян тшöт вылысь, референдум фондлöн торъя тшöт вылысь видзтöм сьöмсö лöсялана бюджетлöн чöжöсö.

13. Комиссияяс видзöдöны бöрйысян фондъясын, референдум фондъясын сьöм лöсьöдан пöрадок бöрся да сiйö сьöмсö видзöм бöрся. Овлан места да олан места кузя Россия Федерацияса гражданаöс Россия Федерацияын пасъялан органъяслы, олöмö пöртысь власьт органъяслы, кодъяс государствосянь пасйöны юридическöй кывкутысьясöс либö кодъясöс уполномочитöма пасйыны абу коммерческöй организацияясöс, Федеральнöй оланпас серти налы лöсялана комиссиялöн представление воан лунсянь 5 лунöн дон босьттöг колö прöверитны юöрсö, кутшöмöс индöма бöрйысян фондъясö, референдум фондъясö жертвуйтöм сьöм сетöм либö вуджöдöм дырйи гражданаöн да юридическöй кывкутысьясöн да юöртны комиссиялы прöверка нуöдан бöртас йылысь.

Комиссиялы колö гижöмöн юöртны кандидатъяслы, бöрйысян öтувъяслы, референдум нуöдöм кузя водзмöстчысь группалы жертвуйтöм сьöм йылысь, мый сетöм дырйи сьöм жертвуйтысьясöн индöма абу збыль юöр, мый артыштöма Федеральнöй оланпаслöн 58 статьяса 7 да 8 пунктъясöн.

Кандидат, бöрйысян öтув, референдум нуöдöм кузя водзмöстчысь группа оз кывкутны жертвуйтöм сьöм вöсна, мый сетöм дырйи сьöм жертвуйтысьясöн индöма абу збыль юöр, мый артыштöма Федеральнöй оланпаслöн 58 статьяса 7 да 8 пунктъясöн, кор кандидатлы, бöрйысян öтувлы эз во ас кадö жертвуйтöм сьöмлöн оланпас серти лöсявтöмлун йылысь юöр.

67 статья. Бöрйысян комиссияяс дырйи контроль да ревизия нуöдан службаяс

1. Бöрйысьöмъяс, референдум дасьтöм да нуöдöм вылö комиссияяслы сетöм сьöм торъя мог серти видзöм бöрся, а сiдзжö бöрйысян фондъяслöн, референдум фондъяслöн сьöм воан источникъяс, колана ногöн учёт нуöдöм да сыöн вöдитчöм бöрся видзöдöм могысь, кандидатъяслысь, бöрйысян öтувъяслысь, референдум нуöдöм кузя водзмöстчысь группаяслысь финансöвöй отчётъяс прöверитöм могысь, Федеральнöй оланпаслöн 33 статьяса 3 пункт, тайö Оланпаслöн 32 статьяса 2 юкöнлöн 5 пункт серти эмбур йылысь, чöжöс йылысь да налöн источникъяс йылысь кандидатъясöн сетöм юöрлысь збыльлун прöверитöм могысь Коми Республикаса бöрйысян комиссия, муниципальнöй юкöнса бöрйысян комиссия бердын котыртсьöны контроль да ревизия нуöдан службаяс. Контроль да ревизия нуöдан службаяс тайö жö могъяс вылö вермасны котыртсьыны и мутасса бöрйысян комиссияяс, кытшса бöрйысян комиссияяс бердын.

2. Контроль да ревизия нуöдан службаяс котыртсьöны государственнöй да мукöд органысь да учреждениеысь юрнуöдысьясöс да специалистъясöс корöмöн, тшöтш Россия Федерацияса Шöр банклöн Коми Республикаса национальнöй банкысь, Россия Федерацияса Сберегательнöй банклöн Коми юкöнысь. Индöм органъяслы да учреждениеяслы лöсялана бöрйысян комиссиялöн корöм серти бöрйысьöмъяс индöм йылысь решение йылысь официальнöя юöртан (йöзöдан), референдум индöм йылысь решение официальнöя йöзöдан лунсянь 1 тöлысьысь оз сёрджык колö сетны специалистъясöс комиссиякöд уджалöм вылö. Та дырйи Коми Республикаса бöрйысян комиссияöд уджалöм вылö специалистъясöс сетöны 5 тöлысьысь абу этшаджык кад кежлö, а мукöд комиссиякöд уджалöм вылö – 2 тöлысьысь абу этшаджык кад кежлö.

3. Тайö статьяса 2 юкöнын индöм специалистъясöс контроль да ревизия нуöдан службаясын уджалан кад кежлö лöсялана комиссиялöн корöм серти Федеральнöй оланпас серти мездöны медшöр уджысь, налы кольöны уджалан местасö (чинсö), урчитöм чина окладъяссö да мукöд сьöм мынтöмсö медшöр удж места серти. Индöм специалистъяслы вермасны сетны сьöмöн ошкöм бöрйысьöмъяс, референдумъяс дасьтöм да нуöдöм вылö сетлöм сьöм тшöт весьтö.

4. Контроль да ревизия нуöдан служба йылысь положениесö вынсьöдö лöсялана бöрйысян комиссия. Контроль да ревизия нуöдан службалысь уджсö организационнöя, правовöя да материально-техническöя могмöдö лöсялана бöрйысян комиссия.

5. Бöрйысьöмъяс, референдумъяс нуöдöм дырйи контроль да ревизия нуöдан служба лöсялана бöрйысян комиссиялöн тшöктöм серти:

1) прöверитö кандидатъяслысь, бöрйысян öтувъяслысь, референдум нуöдöм кузя водзмöстчысь группаяслысь, улынджык сулалысь комиссияяслысь финансöвöй отчётъяс;

2) котыртö прöверитны кандидатлöн (кандидатъяслöн списокысь быд кандидатлöн) чöжöс йылысь да источникъяс йылысь, а сiдзжö киын кутан право вылын кандидатлöн (кандидатъяслöн списокысь быд кандидатлöн) эмбур йылысь (сы лыдын öтувъя эмбурын), банкъясын вкладъяс, дона кабалаяс йылысь юöрлысь збыльлунсö;

3) видзöдö, кыдзи кандидатъяс, бöрйысян öтувъяс, референдум нуöдöм кузя водзмöстчысь группаяс урчитöм пöрадок серти могмöдöны сьöмöн бöрйысьöмводзвывса агитация, референдум кузя агитация, збыльмöдöны мукöд мероприятие, мый веськыда йитчöма бöрйысьöмъяскöд, референдумкöд;

4) корö да босьтö кандидатъяссянь, бöрйысян öтувъяссянь, референдум нуöдöм кузя водзмöстчысь группаяссянь, а сiдзжö комиссияяссянь сылöн компетенцияö пырысь став юалöм серти юöр;

5) шыöдчö олöмö пöртысь власьт органъясö, мукöд государственнöй органö, организацияясö, налöн эмбур форма вылö видзöдтöг, а сiдзжö граждана дорö юалöмъяс серти, кутшöмъяс пырöны контроль да ревизия нуöдан службалöн компетенцияö, корö колана юöр да материалъяс, мый йитчö бöрйысьöмъяс, референдум сьöмöн могмöдöмкöд. Контроль да ревизия нуöдан службалöн шыöдчöмъяс вылö вочакывъяс да сыöн корöм материалъяс сетсьöны 10 лунöн, а гöлöсуйтан лунöдз 5 лун водзвыв да сыысь сёрджык да гöлöсуйтан лунö – дзик пыр;

6) лöсьöдö бöрйысьöмъяс, референдум сьöмöн могмöдöм дырйи аддзöм торкалöмъяс йылысь документъяс;

7) сетö лöсялана бöрйысян комиссияö кандидатъяс, бöрйысян öтувъяс, а сiдзжö граждана да юридическöй кывкутысьяс дорö лöсялана бöрйысян кампанияяс, референдум кампанияяс сьöмöн могмöдöм дырйи наöн лэдзöм тырмытöмторъясысь кывкутöмö кыскöм йылысь вöзйöмъяс;

8) корö экспертъясöс нуöдны прöверкаяс, дасьтыны бöртасъяс да экспертнöй донъялöм;

9) вöчö мукöд удж тайö статьяса 1 юкöнöн артыштöм уджмогъяссö збыльмöдöм могысь.

6. Ассьыс уджмогъяс збыльмöдöм дырйи контроль да ревизия нуöдан служба вермö вöдитчыны «Бöрйысьöмъяс» ГАС-öн.

**8 юрпас. ГÖЛÖСУЙТÖМ КОТЫРТÖМ ДА ЗБЫЛЬМÖДÖМ ДЫРЙИ ГРАЖДАНАЛЫСЬ ПРАВОЯС ОЛÖМÖ ПÖРТАН ГАРАНТИЯЯС. БÖРЙЫСЬÖМЪЯСЛЫСЬ, РЕФЕРЕНДУМЪЯСЛЫСЬ ПОМШУÖМЪЯС УРЧИТÖМ**

68 статья. Гöлöсуйтöм вылö жыр

1. Гöлöсуйтöм вылö жыр участокса комиссиялы дон босьттöг сетö лöсялана муниципальнöй юкöнлöн администрацияса юралысь.

2. Гöлöсуйтанiнын колö, мед вöлi ыджыд жыр, кытчö сувтöдöны гуся гöлöсуйтöм вылö кабинаяс либö мукöд торъя оборудуйтöм места, мый могмöдöны биöн да гижан кöлуйöн, карандашъяс кындзи. Гöлöсуйтöм вылö жырйын колö, мед вöлi Коми Республикаса государственнöй символика.

3. Гöлöсуйтöм вылын жырйын колö индыны гöлöсуйтан бöртас йылысь сёрнигижöдлысь ыдждöдöм форма, медым пыртны сэтчö гöлöсуйтан бöртас йылысь лыдпасъяс найöс урчитöм серти. Гöлöсуйтан бöртас йылысь сёрнигижöдлысь ыдждöдöм формасö öшöдöны гöлöсуйтöм заводитчытöдз да сiдзи, медым сiйö вöлi син водзын участокса комиссияö пырысьяслöн, видзöдысьяслöн да сы ылнаын, медым позис бура аддзыны сэтысь юöрсö.

4. Гöлöсуйтöм вылö жырйын индöны гöлöсуйтöм вылö стационарнöй кудъяс. Стационарнöй кудъясöн вермасны лоны сiдзжö гöлöсъяс арталан техническöй средствояс, сы лыдын бюллетеньяс обработайтан программно-техническöй комплексъяс. Электроннöй гöлöсуйтöм нуöдöм дырйи вöдитчöны электроннöя гöлöсуйтöм вылö комплексъясöн. Гöлöсуйтöм вылö жырйö вермасны пуктыны мукöд оборудование, мый колö гöлöсуйтöм котыртöм да нуöдöм вылö, бö­ртас вöчöм вылö.

5. Гöлöсуйтöм вылö жырсö колö оборудуйтны сiдзи, медым бюллетеньяс сетан местаяс, гуся гöлöсуйтан местаяс да гöлöсуйтöм вылö кудъяс, гöлöс арталан техническöй средствояс наöн вöдитчöм дырйи öтпырйö вöлiсны участокса комиссияö пырысьяслöн, видзöдысьяслöн син улын.

6. Гöлöсуйтöм вылö жырйын либö индöм жыр дзик водзвылын участокса комиссия öшöдö юöртан стенд, кытчö гижö бюллетеньö пасйöм став кандидат, кандидатъяслöн списокъяс, бöрйысян öтувъяс йылысь татшöм юöр:

1) кандидатъяслöн биографияысь пасйöдъяс сы мында, мыйта урчитöма бöрйысьöмъяс котыртысь комиссияöн, но абу этшаджык сыысь, мыйта индöма биографиясö бюллетеньын;

2) кор кандидатсö, кандидатъяслысь списоксö вöзйöма бöрйысян öтувöн – гижö «вöзйöма бöрйысян öтувöн» кывъяс сiйö бöрйысян öтувлысь нимсö индöмöн;

3) кор кандидатыс вöзйис асьсö – гижö «вöзйис асьсö» кыв;

4) кандидатлöн чöжöс йылысь да эмбур йылысь юöр сы мында, мыйта урчитöма бöрйысьöмъяс котыртысь бöрйысян комиссияöн;

5) кандидатöн абу збыль юöр сетöм йылысь, мый артыштöма Федеральнöй оланпаслöн 33 статьяса 2 да 3 пунктъясöн, тайö Оланпаслöн 32 статьяса 1 да 2 юкöнъясöн (эм кö татшöм юöрыс);

6) сэтшöм случай дырйи, кор пасйöм кандидатлöн, сы лыдын кандидатъяслöн списокысь, эм ёрдлöн мездытöм либö бырöдтöм мыждöм – кандидатöс ёрдöн мыждöм йылысь юöръяс.

7. Референдум нуöдöм дырйи юöртан стендö öшöдöны референдум кузя юöртан материалъяс, тшöтш референдум вылын видлавны индöм нормативнöй актлöн текст.

8. Юöртан стенд вылын материалъясын оз позь гижны бöрйысьöмводзвывса агитация, референдум кузя агитация сяма юöр.

9. Юöртан стендö öшöдöны гижöм бöрйысян бюллетеньяслысь образецъяс, кытчö оз позь гижны кандидатъяслысь овъяссö, кодъясöс пасй­öма сiйö бöрйысян кытшын, бöрйысян öтувъяслысь нимъяссö, кодъяс участвуйтöны сiйö бöрйысьöмъясын, референдумын гöлöсуйтöм вылö бюллетеньяслысь образецъяс, кытчö колö вайöдны бюллетень (бюллетеньяс) гижан вариантъяс.

69 статья. Открепительнöй эскöданпас

1. Бöрйысьысь, Коми Республикаса референдумын участвуйтысь, кодi Коми Республикаса Государственнöй Сöветлöн депутатъясöс бöрйöмъясын, Коми Республикаса референдумын гöлöсуйтан лунö оз вермы воны сiйö бöрйысян участокса, референдум участокса гöлöсуйтанiнö, кытчö сiйöс пыртöма бöрйысьысьяслöн, Коми Республикаса референдумын участвуйтысьяслöн списокö, эм право босьтны лöсялана мутасса (гöлöсуйтан лунöдз 45 – 20 лун водзвыв) либö участокса (гöлöсуйтан лунöдз 19 лун водзвыв да водзджык) комиссияын открепительнöй эскöданпас да участвуйтны гöлöсуйтöмын (бöрйысян кытшын, референдум кытшын, кöнi бöрйысьысьлöн, референдумын участвуйтысьлöн эм активнöй бöрйысян право, референдумын участвуйтан право) сiйö бöрйысян участокын, референдум участокын, кöнi сiйö лоас гöлöсуйтан лунö.

2. Сэтшöм случай дырйи, кор Коми Республикаса Государственнöй Сöветлöн депутатъясöс бöрйöмъяс да (либö) Коми Республикаса референдум вылын гöлöсуйтан луныс öткодь Россия Федерацияса Федеральнöй Собраниелöн Государственнöй Думаö депутатъясöс бöрйöмкöд, Россия Федерацияса Президентöс бöрйöмкöд либö Россия Федерацияса референдумкöд, сэки открепительнöй эскöданпасыс сетсьö «Россия Федерацияса Федеральнöй Собраниелöн Государственнöй Думаö депутатъясöс бöрйöм йылысь» Федеральнöй оланпасöн, «Россия Федерацияса Президентöс бöрйöм йылысь» Федеральнöй оланпасöн либö «Россия Федерацияса референдум йылысь» Феедральнöй оланподувса оланпасöн урчитöм кадö лöсялöмöн.

3. Открепительнöй эскöданпасыс лоö стöч отчётносьта документöн да найöс ставлы öткодя нумеруйтöны бöрйысьöмъяс, референдум нуöдан став мутасын. Открепительнöй эскöданпассö лöсьöдöны Федеральнöй оланпас дорö 2 содтöд серти форма кузя. Открепительнöй эскöданпаслысь текстсö, открепительнöй эскöданпаслысь лыдсö, открепительнöй эскöданпасъяс сетан реестрлысь формасö вынсьöдö Коми Республикаса бöрйысян комиссия гöлöсуйтан лунöдз 60 лунысь оз сёрджык. Индöм комиссия урчитö сiдзжö сiйöс, кыдзи дорйыны открепительнöй эскöданпасъяссö найöс дасьтöм дырйи ылöгöн вежöмысь.

4. Медым дорйыны открепительнöй эскöданпасъяссö найöс дасьтöм дырйи ылöгöн вежöмысь, вöдитчöны водянöй паса бумагаöн да (либö) типография отсöгöн микрошрифтöн гижöмöн да (либö) видзан сеткаöн да (либö) мукöд доръян торъя элементöн.

5. Открепительнöй эскöданпасъяс вöчны корö Коми Республикаса бöрйысян комиссия аслас решение вылö торъя мог серти подуласьöмöн.

6. Открепительнöй эскöданпассö сетö комиссия бöрйысьысьлöн, референдумын участвуйтысьлöн гижöмöн шыöдчöм вылö подуласьöмöн помкасö индöмöн, мый серти сылы колö открепительнöй эскöданпассö. Открепительнöй эскöданпассö сетöны бöрйысьысьлы, референдумын участвуйтысьлы аслыс либö сiйöс петкöдлысьлы нотариальнöя эскöдöм эсканпас вылö подуласьöмöн. Эсканпассö вермас эскöдны сiдзжö бурдöдан да висьöмъясысь öлöдан стационарнöй учреждениеса администрация (кор бöрйысьысь, референдумын участвуйтысь бурдöдчö сiйö учреждениеын), учреждениелöн администрация, кöнi видзöны стража улын мыждöмаясöс либö мыжалöмъясöс (кор бöрйысьысьöс, референдумын участвуйтысьöс видзöны мыждöмöн либö мыжаланаöн сiйö учреждениеын).

7. Открепительнöй эскöданпас сетысь комиссияса веськöдлысь, веськöдлысьöс вежысь, секретар либö комиссияö вына гöлöс правоа мукöд пырысь гижö сэтчö бöрйысьысьлысь, референдумын участвуйтысьлысь овсö, нимсö да вичсö, паспортлысь либö гражданинлысь паспорт вежысь документлысь серия да номер, бöрйысян участоклысь, референдум участоклысь номер, кöнi бöрйысьысьöс, референдумын участвуйтысьöс пыртöма бöрйысьысьяслöн, референдумын участвуйтысьяслöн списокö, участокса комиссиялысь инпас, муниципальнöй юкöнлысь да Россия Федерацияса субъектлысь ним, öти мандата бöрйысян кытшлысь номер да ним, кутшöм мутасын лöсьöдöма бöрйысян участоксö, референдум участоксö, открепительнöй эскöданпас сетысь комиссиялысь ним. Открепительнöй эскöданпас сетысь комиссияса веськöдлысь, веськöдлысьöс вежысь, секретар либö комиссияö вына гöлöс правоа мукöд пырысь гижö ассьыс овсö да инициалъяссö, открепительнöй эскöданпас сетан кадпассö, кырымасьö да пуктö лöсялана комиссиялысь печать.

8. Открепительнöй эскöданпас босьтiгöн бöрйысьысь, референдумын участвуйтысь открепительнöй эскöданпас сетан реестрлöн либö бöрйысьысьяс, референдумын участвуйтысьяс списоклöн лöсялана графаясын индö аслас паспортлысь либö гражданинлысь паспорт вежысь документлысь серия да номер, да кырымасьö. Открепительнöй эскöданпас сетан реестрын колö индыны бöрйысьысьлысь, референдумын участвуйтысьлысь олан местасö. Сэтшöм случай дырйи, кор открепительнöй эскöданпассö эсканпас вылö подуласьöмöн босьтö бöрйысьысьöс, референдумын участвуйтысьöс петкöдлысь, сэки открепительнöй эскöданпас сетан реестрлöн либö бöрйысьысьяс, референдумын участвуйтысьяс списоклöн лöсялана графаясын индöны бöрйысьысьлöн, референдумын участвуйтысьлöн паспортлысь либö гражданинлысь паспорт вежысь документлысь сериясö да номерсö, та дырйи бöрйысьысьöс, референдумын участвуйтысьöс петкöдлысь индö ассьыс овсö, нимсö да вичсö, паспортлысь либö гражданинлысь паспорт вежысь документлысь серия да номер, да кырымасьö. Та бöрын бöрйысьысьöс, референдумын участвуйтысьöс петкöдлысьлысь эсканпассö босьтöны да пуктöны лöсялöмöн открепительнöй эскöданпас сетан реестрö, бöрйысьысьяс, референдумын участвуйтысьяс списокö.

9. Комиссияса веськöдлысь, веськöдлысьöс вежысь, секретар либö комиссияö вына гöлöс правоа мукöд пырысь, кодi сетiс открепительнöй эскöданпассö бöрйысьысьлы, референдумын участвуйтысьлы, открепительнöй эскöданпас сетан реестрлöн лöсялана графаясын индö сетöм открепительнöй эскöданпаслысь номерсö да кырымасьö.

Мутасса комиссия гöлöсуйтан лунöдз 20 лунöн водзвыв мöдöдö участокса комиссияясö öттшöтш бöрйысьысьяслöн, референдумын участвуйтысьяслöн медводдза список экземплярöн открепительнöй эскöданпас сетан реестрысь эскöдöм выпискаяс, кöнi индöны открепительнöй эскöданпасъяс босьтысь бöрйысьысьяс, референдумын участвуйтысьяс йылысь юöр, кутшöмъясöс пасйöма лöсялана бöрйысян участок, референдум участок мутасъясын. Лöсялана выписка вылö подуласьöмöн участокса комиссияö пырысь бöрйысьысьяслöн, референдумын участвуйтысьяслöн списокын «Торъя пасйöдъяс» графаын пасйö «Босьтöма мутасса комиссияын \_\_\_№-а открепительнöй эскöданпас» сетöм открепительнöй эскöданпаслысь номерсö индöмöн да кырымасьö.

10. Участокса комиссияын открепительнöй эскöданпас бöрйысьысьлы, референдумын участвуйтысьлы сетiгöн комиссияса веськöдлысь, веськöдлысьöс вежысь, секретар либö комиссияö вына гöлöс правоа мукöд пырысь, кодi сетiс открепительнöй эскöданпассö бöрйысьысьлы, референдумын участвуйтысьлы, бöрйысьысьяслöн, референдумын участвуйтысьяслöн списокын «Торъя пасйöдъяс» графаын пасйö «Босьтöма \_\_\_№-а открепительнöй эскöданпас» сетöм открепительнöй эскöданпаслысь номерсö индöмöн да кырымасьö.

11. Бöрйысьысьöс, референдумын участвуйтысьöс, кодлы сетöма открепительнöй эскöданпас (сы лыдын эсканпас вылö подуласьöмöн сiйöс петкöдлысь пыр), участокса комиссия киритö сiйö бöрйысьöмъяс, референдум вылын лöсялана бöрйысян участок, референдум участок вылын бöрйысьяслöн, референдумын участвуйтысьяслöн списокысь да сiйöс оз артавны пасйöм бöрйысьысьяслöн, референдумын участвуйтысьяслöн лыдын, кор гижöны гöлöсуйтан бöртас йылысь участокса комиссиялöн сёрнигижöдын.

12. Открепительнöй эскöданпас выльысь сетны оз позь. Открепительнöй эскöданпас воштöм дырйи сылысь дубликат оз сетны.

13. Гöлöсуйтан лунö гöлöсуйтан кад заводитчытöдз босьттöм открепительнöй эскöданпасъяссö бырöдöны вылыс шуйга пельöс вундöмöн. Босьттöм открепительнöй эскöданпасъяс бырöдöм йылысь юöрсö налысь лыдсö индöмöн, а сiдзжö открепительнöй эскöданпасъяслысь номеръяссö гижö лöсялана комиссия актö, мый лöсьöдöма Россия Федерацияса Шöр бöрйысян комиссияöн вынсьöдöм форма кузя.

14. Гöлöсуйтан лунö открепительнöй эскöданпас сетiгöн бöрйысьысьöс, референдумын участвуйтысьöс содтöд пыртöны бöрйысьысьяслöн, референдумын участвуйтысьяслöн списокö сiйö бöрйысян участокын, референдум участокын, кöнi сiйö лоас гöлöсуйтан лунö. Участокса комиссия бöрйысьысьяслöн, референдумын участвуйтысьяслöн списокын «Торъя пасйöдъяс» графаын пасйö «Гöлöсуйтöма \_\_\_№-а открепительнöй эскöданпас серти» бöрйысьысьöн, референдумын участвуйтысьöн сетöм открепительнöй эскöданпаслысь номерсö индöмöн. Та бöрын открепительнöй эскöданпассö бöрйысьысьлысь, референдумын участвуйтысьлысь босьтöны. Открепительнöй эскöданпасъяссö, мый вылö подуласьöмöн бöрйысьысьöс, референдумын участвуйтысьöс пыртöма бöрйысьысьяслöн, референдумын участвуйтысьяслöн списокö, видзöны öттшöтш индöм списоккöд.

15. Сэтшöм случай дырйи, кор открепительнöй эскöданпаслысь бланоксö воштöма, сэки комиссия, кодi стöчмöдiс татшöм воштöмсö, дзик пыр гижö лöсялана акт да примитö решение, кöнi индö воштöм открепительнöй эскöданпас бланоклысь номерсö, бланок воштöм йылысь да воштан помка йылысь. Тайö решениесö сiйö жö луннас веськыда сетöны вылынджык сулалысь комиссиялы да Коми Республикаса бöрйысян комиссиялы. Тайö решение вылö подуласьöмöн Коми Республикаса бöрйысян комиссия лыддьö лöсялана открепительнöй эскöданпассö вынтöмöн, мый йылысь дзик пыр юöртöны став улынджык сулалысь комиссиялы. Вынтöм открепительнöй эскöданпас оз ло подулöн, медым пыртны бöрйысьысьöс, референдумын участвуйтысьöс, бöрйысьысьяслöн, референдумын участвуйтысьяслöн списокö. Бöрйысьысьöн, референдумын участвуйтысьöн татшöм открепительнöй эскöданпас сетiгöн сiйöс колö босьтны.

16. Открепительнöй эскöданпасъяс комиссияяслы сетöны, открепительнöй эскöданпасъяслысь учёт нуöдöны, сы лыдын «Бöрйысьöмъяс» ГАС-öн вöдитчöмöн, Россия Федерацияса Шöр бöрйысян комиссияöн вынсьöдöм пöрадок серти.

Вуджöдiс Кузнецова Н.А., 121 570 пас